cyanic-selkie/wikianc huggingface dataset:
ধনেশ্বৰ ইংতি
কৰ্মজীৱন
ধনেশ্বৰ ইংতিয়ে অসম লোকসেৱা আয়োগে অনুষ্ঠিত কৰা অসম অসামৰিক সেৱা পৰীক্ষাত উত্তীৰ্ণ হৈ প্ৰশাসনিক সেৱাত যোগদান কৰিছিল। তেওঁ কাৰ্বি আংলং স্বায়ত্বশাসিত পৰিষদৰ যুটীয়া পদত অধিষ্ঠিত হৈছিল আৰু ২০১৭ চনত চাকৰিৰ পৰা অৱসৰ গ্ৰহণ কৰিছিল।
সাহিত্যিক জীৱন
ডিফু চৰকাৰী মহাবিদ্যালয়ত অধ্যয়ন কৰি থাকোঁতে তেওঁ কাৰ্বি, অসমীয়া আৰু ইংৰাজী তিনিটা ভাষাত কবিতা, প্ৰবন্ধ, চুটি গল্প, গল্প আৰু কাৰ্বি গীত ৰচনা কৰা আৰম্ভ কৰিছিল। প্ৰথমতে তেওঁ বিদ্যালয় আলোচনীত প্ৰকাশৰ বাবে কাৰ্বি ভাষাত আৰু ডেনগাঁও আৰু ডিফুৰ পৰা প্ৰকাশিত কাৰ্বি মাহেকীয়া আলোচনীত লেখা-মেলা কৰিছিল। পিছলৈ তেওঁ ডেনগাঁও চৰকাৰী উচ্চ বিদ্যালয়ত যোগদান কৰাৰ সময়ত তেওঁ অসমীয়া ভাষাত লিখিবলৈ আৰম্ভ কৰে। তেওঁ ৰাজহুৱা সভা আৰু সাংস্কৃতিক অনুষ্ঠানত উপস্থাপনৰ বাবে কাৰ্বি ভাষাত গীত লিখিবলৈ আৰম্ভ কৰিছিল। বৰ্তমানলৈকে তেওঁ কাৰ্বি ভাষাত ১৯খন গ্ৰন্থ ৰচনা কৰিছে আৰু প্ৰায় ১০০টা গীত লিখিছে।
তেওঁ ইংৰাজী, অসমীয়া আৰু কাৰ্বি ভাষাত প্ৰায় কুৰিটা চুটি গল্প, কবিতা, প্ৰবন্ধ আৰু বহুতো গীত ৰচনা কৰিছে। ইয়াৰ ভিতৰত ' Candle of night, The carol tree, Myth behind the name of Kaziranga, কাৰ্বি ভাষাত Nelunjir, Sipeng, অসমীয়াত বালিমাহী, শিলভেটাৰ সিপাৰে কাঁচিজোনৰ বৰষুণ, জুনেলি, ইসিৰ কণা' ইত্যাদি উল্লেখনীয়।
বঁটা আৰু সন্মান
ধনেশ্বৰ ইংতিয়ে ২০১৭ চনত কলকাতাৰ সুৰনন্দন ভাৰতীৰ পৰা 'কৃষ্টি নন্দন বঁটা লাভ কৰিছিল। ২০১৮ চনত তেওঁ কাৰ্বি আংলং স্বায়ত্বশাসিত পৰিষদৰ তৰফৰ পৰা ছেমছনছিং ইংতি বঁটা আৰু অসম চৰকাৰৰ পৰা 'সাহিত্যিক পেঞ্চন' লাভ কৰিবলৈ সক্ষম হৈছিল। সাহিত্যিক ধনেশ্বৰ ইংতি ‘বালিমাহী‘ কবি ৰূপেও বিখ্যাত। ২০২২ চনত ভাৰত চৰকাৰে সাহিত্য আৰু শিক্ষাৰ ক্ষেত্ৰত বিশিষ্ট সেৱাৰ বাবে ধনেশ্বৰ ইংতিক দেশৰ চতুৰ্থ সৰ্বোচ্চ অসামৰিক বঁটা পদ্মশ্ৰী প্ৰদান কৰে। এই বঁটা তেওঁক "কাৰ্বি আংলঙৰ কাৰ্বি লেখক আৰু কবি হিচাপে তেওঁৰ সেৱাৰ স্বীকৃতিস্বৰূপে থলুৱা ভাষাৰ সংৰক্ষণ আৰু উন্নতিৰ দিশত কাম কৰাৰ বাবে" প্ৰদান কৰা হৈছে।
তথ্য উৎস
শ্ৰেণী:অসমীয়া কবি শ্ৰেণী:অসমীয়া সাহিত্যিক শ্ৰেণী:জীৱিত ব্যক্তি শ্ৰেণী:কাৰ্বি জনগোষ্ঠীৰ ব্যক্তি শ্ৰেণী:পদ্মশ্ৰী বঁটা বিজয়ী
বৃক্ষ
উদ্ভিদ বিদ্যাত, বৃক্ষ সাধাৰণতে বুলিলে মূল, কাণ্ড, ঠাল-ঠেঙুলি আৰু পাত বিশিষ্ট বহুবৰ্ষজীৱী উদ্ভিদ প্ৰজাতিক বুজায়। বহুক্ষেত্ৰত, সংকীৰ্ণ অৰ্থত, বৃক্ষ শব্দই কেৱল গৌণ বৃদ্ধি বিশিষ্ট কাঠযুক্ত উদ্ভিদ, কুণ্ডা প্ৰস্তুত কৰিব পৰা বা বিশেষ উচ্চতাবিশিষ্ট উদ্ভিদকহে বুজায়। আনহাতে, ওখ প্লাম, গছ ঢেকীয়া, কল গছ আৰু বাহবোৰকো বৃক্ষ বোলে। বৃক্ষৰ জীৱনকাল দীঘলীয়া, কিছুমান বহুহাজাৰ বছৰ ধৰি জীয়াই আছে। প্ৰায় ১১৫.৬ মিটাৰ পৰ্যন্ত ওখ হাইপেৰিয়ন নামৰ এবিধ উপকূলীয় ৰেডউদ হৈছে আটাইতকৈ ওখ বৃক্ষ। প্ৰায় ৩৭০ নিযুত বছৰ আগৰে পৰাই বৃক্ষ পৃথিৱীত বৰ্তী আছে। বৃক্ষ কোনো জীৱবৈজ্ঞানিক শ্ৰেণীবিভাজনৰ গোট নহয় কিন্তু একপ্ৰকাৰৰ কাষ্ঠিক কাণ্ডযুক্ত আৰু সূৰ্যৰ পোহৰৰ বাবে অন্য উদ্ভিদ প্ৰজাতিসমূহে প্ৰতিযোগিতা কৰিবলগা হোৱাকৈ আচ্ছাদিত ঠাল-ঠেঙুলি বিশিষ্ট স্বাধীনভাৱে বিকশিত ভিন্ন প্ৰজাতিৰ উদ্ভিদক সাঙুৰি লয়।
এজোপা উদ্ভিদৰ কাণ্ডৰ পৰা বহুতো শাখা-প্ৰশাখাৰ সৃষ্টি হয়। কাণ্ডত থকা কাষ্ঠিক কলাই বৃক্ষক শক্তি প্ৰদান কৰে আৰু সংবহন কলাই খনিজ লৱনবোৰ এটা অংশৰ পৰা আনটো অংশলৈ কঢ়িয়াই নিয়ে। বেছিভাগ বৃক্ষৰে সুৰক্ষা প্ৰদানকাৰী বাকলি থাকে। মাটিৰ তলত শিপা বা মূলবোৰো শাখা-প্ৰশাখাযুক্ত হয়। মূলে বৃক্ষ জোপাক মাটিত খামুছি ধৰি শক্তি প্ৰদান কৰাৰ লগতে পানী আৰু পুষ্টিৰ যোগান ধৰে। মাটিৰ ওপৰত, শাখাবোৰ সৰু সৰু প্ৰশাখা বা ঠেঙুলিলৈ বিভক্ত হয়। প্ৰশাখাবোৰত পাতৰ বিকাশ হয়। পাতে সালোক সংশ্লেষণৰ জৰিয়তে সৌৰ শক্তিক কাৰ্বহাইড্ৰেদলৈ ৰূপান্তৰ কৰি, উদ্ভিদৰ বৃদ্ধি আৰু বিকাশৰ বাবে প্ৰয়োজনীয় খাদ্য প্ৰস্তুত কৰে। প্ৰায়ভাগ বৃক্ষৰে ফুল আৰু বীজ থাকে কিন্তু পাইনৰ দৰে শংকুধাৰী বৃক্ষৰ ৰেণু শংকু বা বীজ শংকু (নগ্ন বীজ) আৰু গছ ঢেকীয়াৰ দৰে বৃক্ষৰ ৰেণুহে থাকে।
ভূমি অৱক্ষয় আৰু পৰিৱেশ ৰক্ষাৰ ক্ষেত্ৰত বৃক্ষই গুৰুত্বপূৰ্ণ ভূমিকা পালন কৰে। পৰিৱেশৰ সিংহভাগ কাৰ্বন ডাই অক্সাইড বৃক্ষই শোষণ কৰি সিহঁতৰ কলাত কাৰ্বন হিচাপে জমা কৰে। বহু প্ৰজাতিৰ প্ৰাণী আৰু উদ্ভিদৰক বৃক্ষ আৰু অৰণ্যই আশ্ৰয় প্ৰদান কৰে। বৰ্ষাৰণ্যবোৰ পৃথিৱীৰ জৈৱ-বিচিত্ৰতাৰ প্ৰধান আৱাসস্থল। বৃক্ষই ছাঁ আৰু আশ্ৰয় প্ৰদান কৰে, নিৰ্মাণৰ বাবে কাঠ, ইন্ধন আৰু খাদ্য প্ৰদান কৰাৰ লগতে অন্য বহুতো উপকাৰ প্ৰদান কৰে।
তথ্য সংগ্ৰহ
শ্ৰেণী:বৈজ্ঞানিক শ্ৰেণীবিন্যাস *
পদযাত্ৰা
পদযাত্ৰা (पादयात्रा) হৈছে ৰাজনীতিবিদ আৰু প্ৰখ্যাত নাগৰিকৰ উদ্যোগত পৰিচালিত হোৱা এটা যাত্ৰা, যাৰ জৰিয়তে সমাজৰ বিভিন্ন অংশত বাস কৰা লোকসকলৰ প্ৰত্যক্ষ সংস্পৰ্শলৈ আহিব পাৰি৷ পদযাত্ৰাৰ জৰিয়তে নাগৰিকক সমস্যা একোটাৰ সম্বন্ধে বিস্তৃত ৰূপত জ্ঞান দিব পাৰি আৰু সেই সমস্যাটোৰ সমাধানসূত্ৰ বিচাৰি উলিওৱাত তেওঁলোকৰ সমৰ্থন পাব পাৰি৷ পদযাত্ৰা আৰু পদব্ৰজে কৰা তীৰ্থযাত্ৰাৰ জৰিয়তে হিন্দু ধৰ্মৰ অনুগামীসকলে কোনো পবিত্ৰ স্থান আৰু তীৰ্থভূমিলৈও গমন কৰে৷ ১৯৩০ চনত মহাত্মা গান্ধীয়ে গুজৰাটৰ দাণ্ডীৰ পৰা তেখেতৰ বিখ্যাত লোণ যাত্ৰা বা লোণ সত্যাগ্ৰহ আৰম্ভ কৰিছিল৷ অস্পৃশ্যতাৰ বিৰুদ্ধে জনজাগৰণ সৃষ্টিৰ প্ৰয়াসেৰে ১৯৩৩-৩৪ চনত মহাত্মা গান্ধীয়ে দেশজুৰি পদযাত্ৰা আৰম্ভ কৰিছিল৷ পৰৱৰ্তী সময়ত গান্ধীবাদী বিনোৱা ভাৱে-য়েও এটা পদযাত্ৰা আৰম্ভ কৰিছিল৷ এই পদযাত্ৰাটো ১৯৫১ চনত হোৱা ভূদান আন্দোলনৰ অংশ আছিল৷ টেলাংগানা ৰাজ্যৰ পৰা আৰম্ভ হোৱা এই পদযাত্ৰাটোৰ সমাপ্তি ঘটিছিল বোধ গয়াত৷ ১৯৮৩ চনৰ ৬ জানুৱাৰীত চন্দ্ৰ শেখৰে কন্যাকুমাৰীৰ পৰা তেওঁৰ পদযাত্ৰা আৰম্ভ কৰিছিল৷ প্ৰায় ৪২৬০ কিলোমিটাৰৰ যাত্ৰাটো সম্পূৰ্ণ হৈছিল ১৯৮৩ চনত ২৫ জুনত, ৰাজঘাটত৷ এই যাত্ৰাৰ উদ্দেশ্য আছিল জনগণৰ সমস্যাবোৰ উপলব্ধি কৰা৷
যাদু (হেৰী পটাৰ)
জে কে ৰাউলিঙৰ হেৰী পটাৰ শৃংখলাত যাদুক এক অতিপ্ৰাকৃতিক শক্তি হিচাপে দেখুওৱা হৈছে যাক প্ৰকৃতিৰ সাধাৰণ নিয়মবোৰৰ তাৰতম্য ঘটাবলৈ ব্যৱহাৰ কৰিব পাৰি। শৃংখলাটোত বহুতো কাল্পনিক যাদুকৰী প্ৰাণী বিদ্যমান। আনহাতে সাধাৰণ প্ৰাণীবোৰেও কেতিয়াবা যাদুকৰী গুণাগুণ প্ৰদৰ্শন কৰে। ইয়াত যাদুকৰী সামগ্ৰীৰো বৰ্ণনা কৰা হৈছে। যাদু কৰিব পৰা কম সংখ্যক মানুহে (ডাইনী আৰু যাদুকৰ) যাদুৰ অস্তিত্বৰ প্ৰতি অজ্ঞাত বাকী লোকসকলক যুক্তৰাজ্যত মাগোল আৰু আমেৰিকা যুক্তৰাজ্যত নো-মেজ বুলি কয়।
মানুহৰ ক্ষেত্ৰত, যাদু বা ইয়াৰ অভাৱ হৈছে এক জন্মগত গুণ। ইয়াক সাধাৰণতে উত্তৰাধিকাৰসূত্ৰে লাভ কৰা যায় আৰু "প্ৰভাৱশালী স্থিতিস্থাপক জিন"ত বহন কৰা হয়। যাদু হৈছে যাদুকৰী দম্পতীৰ সন্তানৰ বাবে সাধাৰণ আৰু মাগোলৰ সন্তানৰ ক্ষেত্ৰত ব্যতিক্ৰম। ইয়াৰ ব্যতিক্ৰমো দেখা যায়। যেনে: যাদুকৰী পিতৃ-মাতৃৰ ঘৰত জন্ম হোৱা কিন্তু যাদু কৰিব নোৱাৰা লোকসকলক স্কুইব বুলি কোৱা হয়। আনহাতে মাগোল পিতৃ-মাতৃৰ পৰা জন্ম হোৱা ডাইনী বা যাদুকৰক মাগোলজাত বা উপলুঙাসূচক শব্দ মাডব্লাড বুলি জনা যায়। মাগোলৰ ঘৰত জন্ম গ্ৰহণ কৰা লোক সচৰাচৰ পোৱা যায় যদিও স্কুইবৰ উদাহৰণ অতি বিৰল।
ৰাউলিঙৰ হেৰী পটাৰ বিশ্বৰ বহুতো যাদুকৰী উপাদান বাস্তৱ জগতৰ পৌৰাণিক কাহিনী আৰু যাদুৰ ওপৰত আধাৰিত। তেওঁ ইয়াক হেৰী পটাৰ "বিশ্বখনক এক কাঠামো দিয়াৰ এটা উপায়" বুলি বৰ্ণনা কৰিছে। গ্ৰন্থসমূহত উপস্থাপন কৰা ধাৰণাটো এই যে উক্ত যাদুকৰী কাহিনীবোৰৰ মাগোলসকলে কৰা ব্যাখ্যা হৈছে যাদুকৰী পৃথিৱীত কি চলি আছে তাৰ এক বিকৃত সংস্কৰণ।
যাদুৰ ব্যৱহাৰ
ডাইনী (যাদুকৰী) আৰু যাদুকৰসকলে তেওঁলোকৰ যাদু কেনেদৰে নিয়ন্ত্ৰণ কৰিব লাগে তাক শিকিবলৈ প্ৰশিক্ষণ গ্ৰহণ কৰে। সৰু আৰু অপ্ৰশিক্ষিত শিশুৰ ক্ষেত্ৰত যাদুৱে তীব্ৰ শংকা, ভয়, খং আৰু দুখৰ মুহূৰ্তত অৱচেতনভাৱে নিজকে প্ৰকাশ কৰে। উদাহৰণ স্বৰূপে, হেৰী পটাৰে এবাৰ আপচুকৈ চুলি কাটি পুনৰাই চুলি গজাইছিল আৰু মাহীয়েক মাৰ্জক এক বিশাল আকাৰলৈ ওফোন্দাই তুলিছিল। এই প্ৰতিক্ৰিয়াসমূহ সাধাৰণতে নিয়ন্ত্ৰণহীন হয় যদিও এজন অপ্ৰশিক্ষিত শিশু হিচাপে টম মাৰ্ভোলো ৰিডলে বস্তুবোৰ স্পৰ্শ নকৰাকৈ চলাচল কৰিবলৈ সক্ষম হৈছিল, জন্তুবোৰক প্ৰশিক্ষণ নিদিয়াকৈ তেওঁ বিচৰা কাম কৰিবলৈ বাধ্য কৰিছিল, তেওঁক বিৰক্ত কৰা লোকসকলৰ সৈতে "বেয়া ঘটনা ঘটাব" পাৰিছিল, বা ইচ্ছা কৰিলে তেওঁলোকক আঘাত কৰিবলৈ সক্ষম হৈছিল। ইয়াৰ উপৰিও লিলি ইভান্সে ফুল ফুলা কাৰ্য নিয়ন্ত্ৰণ কৰিবলৈ সক্ষম হৈছিল। প্ৰায় সকলো যাদু এডাল দণ্ডৰ ব্যৱহাৰেৰে কৰা হয়। যাদুদণ্ডবিহীন যাদুৰ বিষয়ত ৰাউলিঙে কয়: আপুনি যাদুদণ্ড অবিহনে অমনোযোগী আৰু অনিয়ন্ত্ৰিত যাদু কৰিব পাৰে (উদাহৰণ স্বৰূপে যেতিয়া হেৰীয়ে মাহীয়েক মাৰ্জক উৰুৱাই দিয়ে) কিন্তু সঁচাকৈয়ে ভাল মন্ত্ৰ কৰিবলৈ আপোনাক এডাল যাদুদণ্ডৰ প্ৰয়োজন।
এজন যাদুকৰ বা যাদুকৰীয়ে কেৱল তেওঁৰ নিজৰ যাদুদণ্ডৰে সৰ্বশ্ৰেষ্ঠ যাদু কৰিব পাৰে। আন এজনৰ যাদুদণ্ড ব্যৱহাৰ কৰোঁত তেওঁৰ মন্ত্ৰ সাধাৰণতে যিমান শক্তিশালী হ'ব লাগে সিমান শক্তিশালী নহয়। গ্ৰন্থসমূহত যাদুৰ কাৰিকৰী বিৱৰণ অস্পষ্ট। হেৰী পটাৰ এণ্ড দ্য অৰ্ডাৰ অফ দ্য ফিনিক্সত চেভেৰাছ স্নেইপে এবাৰ হেৰী পটাৰক হেৰীৰ প্ৰথম অক্লুমেন্সি পাঠৰ সময়ত "সময় আৰু স্থানৰ গুৰুত্ব"ৰ বিষয়ে কৈছিল। লকেট ৰূপত থকা হ’ৰক্ৰাক্সৰ কাষ চাপিবলৈ যাদুকৰীভাৱে লুকুৱাই ৰখা নাওখন বিচাৰি পোৱাৰ পিছত হেৰীক এল্বাছ ডাম্বলড'ৰে কৈছিল যে "যাদুৱে সদায় চিন এৰি যায়, কেতিয়াবা অতি স্পষ্ট চিন।"
মন্ত্ৰ প্ৰয়োগ
মন্ত্ৰ হৈছে যাদুকৰ বা যাদুকৰীৰ সঁজুলি বা সমল। একো একোটা বিশেষ কাম যেনে তলা খোলা বা জুই সৃষ্টি কৰাৰ বাবে মন্ত্ৰৰ ব্যৱহাৰ কৰা হয়। সাধাৰণতে মন্ত্ৰৰ বাবে প্ৰায়ে পৰিৱৰ্তিত ৰূপৰ লেটিন মন্ত্ৰোচ্ছাৰণৰ প্ৰয়োজন হয় আৰু যাদুদণ্ডৰ সঞ্চালন কৰা হয়। অৱশ্যে, ৰাউলিঙে প্ৰকাশ কৰিছে যে বিশেষকৈ প্ৰতিভাশালী যাদুকৰসকলে যাদুদণ্ডৰ সহায় অবিহনে মন্ত্ৰ প্ৰক্ষেপ কৰিব পাৰেড যদিও যাদুণ্ডৰ প্ৰয়োগৰ দ্বাৰা উৎপাদিত যাদু সাধাৰণতে অধিক সঠিক আৰু শক্তিশালী। মন্ত্ৰসমূহ যাদুদণ্ডৰ সহায়ত অ-মৌখিকভাৱেও প্ৰক্ষেপ কৰিব পাৰি। এই বিশেষ কৌশলটো হগৱাৰ্টছত অধ্যয়নৰ ষষ্ঠ বৰ্ষত শিকোৱা হয় আৰু মন্ত্ৰ প্ৰয়োগ কৰোঁতাজনক মন্ত্ৰোচ্ছাৰণতত মনোনিবেশ কৰাৰ প্ৰয়োজন হয়। কিছুমান মন্ত্ৰ (যেনে লেভিকৰ্পাছ) স্পষ্টতঃ অ-মৌখিকভাৱে ব্যৱহাৰ কৰাৰ বাবে প্ৰস্তুত কৰা হৈছে। যদিও গ্ৰন্থসমূহত বৰ্ণনা কৰা বেছিভাগ যাদুৰ বাবে প্ৰয়োগ কৰোঁতাজনে তেওঁৰ কণ্ঠস্বৰ ব্যৱহাৰ কৰিব লাগে যদিও কিছুমানে সেয়া নকৰে (আৰু ই যাদুকৰী বা যাদুকৰগৰাকীৰ ওপৰত নিৰ্ভৰ কৰিব পাৰে)। ডাম্বলড’ৰে কথা নোকোৱাকৈ আকৰ্ষণীয় যাদু কৰে বুলি জনা যায়। যেনে সমগ্ৰ ছাত্ৰ-ছাত্ৰীৰ বাবে পৰ্যাপ্ত বেঙুনীয়া শ্লিপিং বেগ নিৰ্মাণ কৰা বা অৰ্ডাৰ অফ দ্য ফিনিক্সৰ শেষৰ ফালে ভলডেমৰ্টৰ সৈতে তেওঁৰ দ্বৈত যুদ্ধৰ সময়ত এয়া দেখা পোৱা যায়।
যাদুদণ্ডডাল ধৰি নৰখাকৈও ব্যৱহাৰ কৰা সম্ভৱ। অৰ্ডাৰ অফ দ্য ফিনিক্সত হেৰীয়ে নিজেই তেওঁৰ ওচৰৰ কৰবাত মাটিত পৰি থকা দণ্ডডালৰ সহায়ত লুমোচ যাদুৰ প্ৰয়োগ কৰে। ইয়াৰ উপৰিও, এনিমেগি আৰু মেটামৰ্ফমেগিক তেওঁলোকৰ ৰূপ পৰিৱৰ্তনৰ বাবে যাদুদণ্ডৰ প্ৰয়োজন নাই।
মন্ত্ৰবোৰক মূলতঃ "সন্মোহন", "অভিশাপ", "হেক্স", বা "জিংকচ" আদি শ্ৰেণীত বিভক্ত কৰা হয়। আক্ৰমণাত্মক আৰু সম্ভাৱ্য বিপদজনক বহুসংখ্যক অভিশাপ বিদ্যমান যদিও তিনিটা অভিশাপক কেৱল বেয়াৰ বাবে ব্যৱহাৰযোগ্য বুলি গণ্য কৰা হয়। এই তিনিওটাক একেলগে "অক্ষমনীয় অভিশাপ"ৰ বিশেষ শ্ৰেণীত ৰখা হয়।
যাদুৰ সীমাৱদ্ধতা
হেৰী পটাৰ শৃংখলাৰ প্ৰথমখন উপন্যাস প্ৰকাশ কৰাৰ আগতে ৰাউলিঙে যাদুৰ সীমাবদ্ধতা প্ৰতিষ্ঠা কৰিবলৈ অৰ্থাৎ ই কি কৰিব পাৰে আৰু কি কৰিব নোৱাৰে তাক নিৰ্ধাৰণ কৰিবলৈ পাঁচ বছৰ অতিবাহিত কৰিছিল। তেওঁৰ মতে (২০০০ চন), "আপুনি যেতিয়া এক কল্পনাৰ পৃথিৱী সৃষ্টি কৰি আছে এইটো সিদ্ধান্ত লোৱা আটাইতকৈ গুৰুত্বপূৰ্ণ,"…."চৰিত্ৰবোৰে কি কৰিব নোৱাৰে।" উদাহৰণ স্বৰূপে, যদিও যিকোনো বস্তু বতাহৰ পৰা উৎপন্ন কৰা সম্ভৱ, সঠিক নিৰ্দিষ্টকৰণৰ সৈতে খাপ খোৱা কিবা এটা সৃষ্টি কৰাটো অধিক জটিল; তদুপৰি এনেদৰে প্ৰস্তুত কৰা যিকোনো বস্তুৱেই স্থায়ী নহয়।
মৃত্যু
ৰাউলিঙে মৃত্যুক গ্ৰন্থসমূহৰ আটাইতকৈ গুৰুত্বপূৰ্ণ বিষয় বস্তু হিচাপে বৰ্ণনা কৰিছে। ফলস্বৰূপে, হেৰী পটাৰ এণ্ড দ্য গবলেট অফ ফায়াৰত ডাম্বলড’ৰে কোৱাৰ দৰে এনে কোনো মন্ত্ৰ নাই যিয়ে সঁচাকৈয়ে মৃতকক পুনৰ জীৱিত কৰিব পাৰে। অৱশ্যে মৃতদেহবোৰ জীৱিত যাদুকৰে আজ্ঞাকাৰী ইনফেৰীলৈ ৰূপান্তৰিত কৰিব পাৰি। সেইবোৰ জম্বিতকৈ অলপ উন্নত আৰু ইহঁতৰ নিজৰ কোনো আত্মা বা ইচ্ছা নাই। অৱশ্যে, মৃতকৰ সৈতে যোগাযোগ কৰাৰ কিছুমান পদ্ধতি আছে যদিও তাৰ ফলাফল সীমিত। উদাহৰণ স্বৰূপে, হগৱাৰ্টছৰ সকলো প্ৰধান শিক্ষকে মৃত্যুৰ পিছত এখন প্ৰতিকৃতিত আৱিৰ্ভাব হয় আৰু ভৱিষ্যত প্ৰজন্মই তেওঁলোকৰ পৰা পৰামৰ্শ লয়। প্ৰাইৰি ইনকেণ্টেটম প্ৰভাৱৰ জৰিয়তে যাদুকৰীভাৱে হত্যা কৰা লোকসকলৰ ভূতসদৃশ ছাঁয়া বা প্ৰতিকৃতিৰ সৈতে কথা পতাটো সম্ভৱ। পুনৰুত্থান পাথৰে (Resurrection Stone) মৃতকৰ সৈতে কথা পাতিবলৈও সুবিধা প্ৰদান কৰে কিন্তু যিসকলক পাথৰটোৱে ঘূৰাই আনে তেওঁলোক ভৌতিক বা স্পৰ্শ কৰিব পৰা নহয়, বা তেওঁলোকে তেওঁলোকৰ শান্তিপূৰ্ণ বিশ্ৰামৰ পৰা বিচলিত হ'ব নিবিচাৰে। গোটেই শৃংখলাটোত এই সীমাটো নিৰন্তৰ উল্লেখ কৰা হৈছে আৰু যাদুকৰসকলে তেওঁলোকৰ নিজৰ বিপদত ইয়াক অতিক্ৰম কৰিবলৈ চেষ্টা কৰে।
একেদৰে জীৱন বজাই ৰাখিবলৈ কোনো মহান শক্তিৰ সামগ্ৰী যেনে ফিলছফাৰ্ছ ষ্টোন বা হ’ৰক্ৰাক্স ব্যৱহাৰ নকৰিলে নিজকে অমৰ কৰি তোলা সম্ভৱ নহয়। যদি এজন ব্যক্তি তিনিটা ডেথলী হেল’জৰ অধিকাৰী হয় তেন্তে তেওঁলোকৰ ওচৰত মৃত্যুৰ গৰাকী হোৱাৰ সঁজুলি থাকিব বুলি কোৱা হয়। কিন্তু এইটো ইংগিত দিয়া হৈছে যে এজন প্ৰকৃত মৃত্যুৰ গৰাকী হোৱাটো হৈছে মৃত্যু অনিবাৰ্য বুলি স্বীকাৰ কৰিবলৈ ইচ্ছুক হোৱা। জীৱন সম্প্ৰসাৰণৰ অন্যান্য পদ্ধতিবোৰৰ ভিতৰত আছে ইউনিকৰ্ণৰ তেজ খোৱা। ই মৃত্যু আসন্ন হ'লেও এজন ব্যক্তিক জীয়াই ৰাখিব কিন্তু চিৰদিনৰ বাবে তেওঁ অভিশপ্ত হৈ থাকিব। যাদুকৰী গুণৰ অধিকাৰী হোৱাটোৱে এজনৰ দীৰ্ঘজীৱনত অৰিহণা যোগাব পাৰে। কিয়নো শৃংখলাটোত কেইবাটাও চৰিত্ৰ আছে যিবোৰ অস্বাভাৱিকভাৱে দীৰ্ঘম্যাদী (যেনে গ্ৰিচেল্ডা মাৰ্চবেংকচ, যি আলবাছ ডাম্বলডোৰৰ অ'.ডব্লিউ.এল পৰীক্ষাৰ সময়ত এজন ইনভিজিলেটৰ আছিল)। পঞ্চম গ্ৰন্থখনত প্ৰায় মুণ্ডহীন নিকৰ দ্বাৰা কোৱা হৈছে যে সকলো যাদুকৰী আৰু যাদুকৰৰ মৃত্যুৰ পিছত ভূত হোৱাৰ বিকল্প আছে। অৱশ্যে ইয়াক জীৱনৰ এক শেঁতা অনুকৰণ বুলি বৰ্ণনা কৰা হৈছে। স্নেইপে কৈছে যে এটা ভূত কেৱল "পৃথিৱীত এৰি থোৱা বিদেহী আত্মাৰ ছাপ।"
মৃত্যুৰ বিষয়ে ৰহস্য বিভাগত এটা ৰহস্যময় আৱৰণ থকা কোঠাত অধ্যয়ন কৰা হয়। ইয়াক ৰাউলিঙে জীৱন আৰু মৃত্যুৰ মাজৰ বিভাজন বুলি বৰ্ণনা কৰিছে। আৱৰণৰ আনফালে কি আছে সেই সন্দৰ্ভত তেওঁ এইদৰে কৈছিল: "মই বিশ্বাস কৰোঁ নেকি যে আপুনি আগবাঢ়ি যাওক? হয়, মই বিশ্বাস কৰোঁ আপুনি আগবাঢ়ি যাওক। মই পৰৱৰ্তী জীৱনত বিশ্বাস কৰোঁ, যদিও মই সম্পূৰ্ণৰূপে সন্দেহত আক্ৰান্ত আৰু সদায়েই হৈ আহিছোঁ কিন্তু আপুনি তাতেই আছে।" অৰ্ডাৰ অফ দ্য ফিনিক্সত বেলাট্ৰিস্কৰ অভিশাপত আঘাতপ্ৰাপ্ত হোৱাৰ পিছত চিৰিয়াছ ব্লেক এই আৱৰণৰ মাজেৰে সোমাই পৰে।
গেম্পৰ মৌলিক ৰূপান্তৰৰ সূত্ৰৰ ব্যতিক্ৰম
গেম্পৰ মৌলিক ৰূপান্তৰৰ সূত্ৰৰ মুখ্য ব্যতিক্ৰম হৈছে এক যাদুকৰী তত্ত্ব। হাৰমাইনিয়ে ইয়াক প্ৰথম উল্লেখ কৰিছিল আৰু পিছত ৰনে অন্তিম গ্ৰন্থখনত ইয়াৰ পুনৰাবৃত্তি কৰিছে। তেওঁ বৰ্ণনা কৰিছে যে যাদুকৰী বা যাদুকৰসকলে যাদু ব্যৱহাৰ কৰি খাদ্য ৰান্ধিব আৰু প্ৰস্তুত কৰিব পাৰে আৰু আনকি ইয়াক বহুগুণে বৃদ্ধি কৰিব পাৰে, কিন্তু শূন্যৰপৰা ইয়াক সৃষ্টি কৰিব নোৱাৰে। শৃংখলাটোত খাদ্যৰ এনে বহুতো উদাহৰণ আছে যিবোৰ একোৰে পৰা উদ্ভৱ হোৱা দেখা নাযায়, যেনে মলি ৱিজলীৰ পাকঘৰৰ পাত্ৰত হঠাতে খাদ্য সামগ্ৰী আৱিৰ্ভাব হয় আৰু প্ৰফেচাৰ মেকগোনাগালে চেম্বাৰ অফ চিক্ৰেটছত হেৰী আৰু ৰনৰ বাবে এক স্বয়ম্ভূভাৱে পূৰ হৈ পৰা চেণ্ডউইচৰ প্লেটৰ সৃষ্টি কৰে। সকলো ক্ষেত্ৰতে এই ঘটনাবোৰ যুক্তিসঙ্গতভাৱে বৰ্ণনা কৰিব পাৰি। এই ক্ষেত্ৰত খাদ্য হয়তো বহুগুণ কৰা হয় বা আন ঠাইৰ পৰা পৰিবহণ কৰা হয়। পৰিবহণৰ এটা উদাহৰণ হ'ল হগৱাৰ্টছত খোৱা খাদ্যসমূহ। ইয়াক ৰান্ধনীশালত থকা এল্ভবোৰে প্ৰস্তুত কৰে আৰু মূল হলঘৰটোৰ প্ৰকৃত মেজকেইখনৰ পোনপটীয়াকৈ তলত থকা চাৰিখন প্ৰতিলিপি মেজত ৰাখে। খাদ্যখিনি তেতিয়া যাদুকৰীভাৱে প্ৰকৃত মেজকেইখনলৈ পৰিবহণ কৰা হয়।
আবেগ
আগতে উল্লেখ কৰাৰ দৰে কমবয়সীয়া অপ্ৰশিক্ষিত যাদুকৰসকলে আৱেগৰ উচ্চ শিখৰত থাকিলে অনিয়ন্ত্ৰিত যাদু আৰম্ভ কৰিব পাৰে। কিন্তু আৱেগে প্ৰশিক্ষিত যাদুকৰী-যাদুকৰ আৰু তেওঁলোকৰ যাদুকৰী সামৰ্থ্যকো প্ৰভাৱিত কৰে। উদাহৰণ স্বৰূপে, হাফ-ব্লাড প্ৰিন্সত, ৰেমাছ লুপিনে নিম্ফেডোৰা টংকছৰ পৰা নিজকে আঁতৰাই ৰাখিবলৈ আৰম্ভ কৰে তেতিয়াই ভগ্ন হৃদয়ৰ টংকছে অস্থায়ীভাৱে মেটামৰ্ফমাগাছ হিচাপে নিজৰ শক্তি হেৰুৱায়। তাইৰ হতাশা প্ৰতিফলিত কৰিবলৈ তাইৰ পেট্ৰনাছকৰ ৰূপ সলনি হয়। আন এটা উদাহৰণ হৈছে মেৰোপ গণ্ট, যি কেৱল দেউতাকৰ অত্যাচাৰৰ পৰা আঁতৰত যিকোনো যাদুকৰী ক্ষমতা প্ৰদৰ্শন কৰিছিল, কিন্তু তাৰ পিছত তেওঁৰ স্বামীয়ে তেওঁক এৰি দিয়াৰ পিছত এই ক্ষমতা পুনৰ হেৰুৱাইছিল।
কেইবাটাও যাদুকৰী মন্ত্ৰৰ বাবে কিছুমান আৱেগৰ ব্যৱহাৰৰ প্ৰয়োজন হয়। উদাহৰণ স্বৰূপে, পেট্ৰনাছ মন্ত্ৰৰ বাবে প্ৰক্ষেপকাৰীগৰাকীয়ে এক সুখী স্মৃতিত মনোনিবেশ কৰিব লাগে। ইচ্ছাশক্তিৰ বল চৰম পৰিস্থিতিত যথেষ্ট সহায় কৰে। ইয়াৰ এটা উদাহৰণ হ'ল যেতিয়া চিৰিয়াছক ডিমেণ্টৰৰ চুম্বন প্ৰদান কৰাৰ দৰে বিপদ উপস্থিত হয় হেৰীয়ে এক ভৌত পেট্ৰনাছ প্ৰক্ষেপ কৰিবলৈ সক্ষম হয়। আন এটা উদাহৰণ হৈছে ক্ৰুচিয়েটাছ অভিশাপ যি অপৰিসীম বেদনাৰ সৃষ্টি কৰে। বেলাট্ৰিস্ক লেষ্ট্ৰেঞ্জৰ সৈতে দ্বৈত যুদ্ধৰ সময়ত হেৰীয়ে আৱিষ্কাৰ কৰে যে এই নিষিদ্ধ ক’লা যাদুৰ কাৰ্যকৰী ব্যৱহাৰৰ বাবে অত্যাচাৰী আকাংক্ষাৰ প্ৰয়োজন।
প্ৰেমক (ইয়াৰ আটাইতকৈ বহল অৰ্থত) যাদুৰ এক বিশেষ শক্তিশালী ৰূপ হিচাপে দেখুওৱা হৈছে। ডাম্বলডোৰৰ মতে, প্ৰেম হৈছে এক "প্ৰকৃতিৰ শক্তিতকৈ মানুহৰ বুদ্ধিমত্তাতকৈ মৃত্যুতকৈ অধিক আশ্চৰ্যকৰ আৰু ভয়ংকৰ শক্তি।" হেৰীৰ হৈ লিলিৰ স্বেচ্ছামূলক ত্যাগে তেওঁক শিশু হিচাপে ভলডেমৰ্টৰ পৰা ৰক্ষা কৰে আৰু হেৰীয়ে ডেথলী হেল’জৰ শেষত তেওঁৰ বন্ধুবৰ্গক বচাবলৈ একে ধৰণৰ ত্যাগ কৰে।  শৃংখলাটোৰ এটা নিৰ্দিষ্ট গুৰুত্বপূৰ্ণ ভৱিষ্যতবাণীত প্ৰেমক "ডাৰ্ক লৰ্ডে নজনা শক্তি" বুলি বৰ্ণনা কৰা হৈছে।
এনিমেগি
এনিমেগাছ বা এনিমেগি হৈছে এগৰাকী যাদুকৰী বা যাদুকৰ যি ইচ্ছামতে এক নিৰ্দিষ্ট জন্তু বা যাদুকৰী প্ৰাণীলৈ ৰূপান্তৰিত হ'ব পাৰে। এই ক্ষমতা জন্মগত নহয়: ইয়াক যাদুকৰী উপায়েৰে আহৰণ কৰিব লাগিব। সকলো এনিমেগিয়ে আইন অনুসৰি কেন্দ্ৰীয় কৰ্তৃপক্ষত পঞ্জীয়ন কৰিব লাগে যদিও শৃংখলাটোত বিভিন্ন সময়ত কেইবাটাও চৰিত্ৰ অবৈধভাৱে পঞ্জীয়ন নকৰা বুলি প্ৰকাশ পাইছে। এইকেইটা হৈছে জেমছ পটাৰ, চিৰিয়াছ ব্লেক, পিটাৰ পেটিগ্ৰু আৰু ৰীতা স্কীটাৰ। মিনাৰ্ভা মেকগোনাগল এগৰাকী মন্ত্ৰালয় পঞ্জীভুক্ত এনিমাগাছ আৰু তেওঁৰ জন্তুৰূপ হৈছে এক প্ৰকাৰৰ মেকুৰী।
এনিমেগি ৰূপান্তৰ যাদুদণ্ডৰ অবিহনে কৰিব পাৰি। চিৰিয়াছ আৰু পিটাৰক ১০ বছৰতকৈও অধিক সময় ধৰি যাদুদণ্ডহীন কৰি ৰখা হয়। কিন্তু দুয়োজনে কোনো স্পষ্ট কুপ্ৰভাৱ নোহোৱাকৈ এনিমেগাছৰ সামৰ্থ্য বজাই ৰাখে। যেতিয়া এনিমেগিয়ে ৰূপ পৰিৱৰ্তন কৰে তেতিয়া তেওঁলোকে সাধাৰণ জন্তু এটাৰ চেহেৰা গ্ৰহণ কৰে যদিও ইয়াৰ সকলো বৈশিষ্ট্য গ্ৰহণ নকৰে। হেৰী পটাৰ এণ্ড দ্য প্ৰিজনাৰ অফ আজকাবানত এই কথা উল্লেখ কৰা হৈছে যে ৰনৰ পোহনীয়া নিগনি স্কেবাৰ্ছে (পিছত পিটাৰ পেটিগ্ৰুৰ এনিমেগাছ ৰূপ বুলি পোহৰলৈ আহে) নিগনি হিচাপে তিনি বছৰমানহে জীয়াই থাকিব লাগে যদিও বাৰ বছৰতকৈও অধিক সময় জীয়াই আছিল। লগতে প্ৰাণীৰ ৰূপত এনিমেগাছে মানুহৰ দৰে চিন্তা কৰাৰ সামৰ্থ্য বজাই ৰাখে। ই হৈছে এনিমেগাছ হোৱা আৰু সাধাৰণভাৱে জন্তুলৈ ৰূপান্তৰিত হোৱাৰ মাজত মুখ্য পাৰ্থক্য। এই সামৰ্থ্য অবিহনে তেওঁলোকে পাহৰি যাব যে তেওঁলোক এজন যাদুকৰ আৰু আন যাদুকৰৰ দ্বাৰা পিছলৈ প্ৰতি-ৰূপান্তৰ নকৰিলে অজ্ঞাতভাৱে জন্তুৰ ৰূপত আৱদ্ধ হৈ থাকিব। এনিমেগাছৰ মানৱ ৰূপৰ বিশেষত্ববোৰে প্ৰাণীৰ ৰূপটোতো নিজকে প্ৰকাশ কৰিব পাৰে। উদাহৰণস্বৰূপে, মেকগোনাগল আৰু ৰীতা স্কিটাৰৰ চকুৰ চাৰিওফালে তেওঁলোকৰ চশমাৰ দৰে চিহ্ন আছে। আনহাতে পেটিগ্ৰুৰ নিগনি ৰূপতো মানৱ ৰূপৰ দৰে সন্মুখৰ ভৰিৰ আঙুলি এটা নাই। পঞ্জীয়ন কৰাৰ সময়ত এনিমেগাছে তেওঁলোকৰ জন্তু ৰূপটোৰ সকলো নিৰ্ধাৰিত শাৰীৰিক বৈশিষ্ট্য লিপিবদ্ধ কৰিব লাগে যাতে মন্ত্ৰালয়ে সেইবোৰ চিনাক্ত কৰিব পাৰে।
প্ৰত্যেক এনিমেগাছৰ এক নিৰ্দিষ্ট প্ৰাণীৰ ৰূপ থাকে আৰু ইয়াৰ বাহিৰে তেওঁলোক আন কোনো প্ৰাণীলৈ ৰূপান্তৰিত হ'ব নোৱাৰে। এই জন্তুটো বাছনি কৰিব নোৱাৰি আৰু ই সেই ব্যক্তিজনৰ ব্যক্তিত্বৰ সৈতে খাপখোৱা ৰূপ লয়। বেছিভাগ ক্ষেত্ৰত এনিমেগাছ ব্যক্তিজনৰ পেট্ৰনাছ চাৰ্মত ব্যৱহৃত জন্তুৰ ৰূপো একেই।
মেটামৰ্ফমেগি
মেটামৰ্ফমেগাছ এনে যাদুকৰী বা যাদুকৰ যি ইচ্ছা অনুসৰি তেওঁলোকৰ আংশিক বা সম্পূৰ্ণ চেহেৰা সলনি কৰাৰ সহজাত ক্ষমতাৰ সৈতে জন্ম হয়। এই প্ৰতিভা আহৰণ কৰিব নোৱাৰি। ই কেৱল জন্মগত।
নিম্ফেডোৰা টংকছ আৰু তেওঁৰ পুত্ৰ টেডি লুপিন বৰ্তমান শৃংখলাটোৰ একমাত্ৰ জনাজাত মেটামৰ্ফমেগি। ই এক অতি বিৰল সামৰ্থ্য আৰু সম্ভৱতঃ বংশগত। টংকছে তেওঁৰ মেজাজ অনুসৰি চুলিৰ ৰং আৰু সজ্জা সলনি কৰে বুলি জনা যায়। তেওঁ আনকি কেতিয়াবা এগৰাকী বৃদ্ধা হিচাপেও দেখা দিয়ে। তেওঁ নিজৰ নাকৰ ৰূপো সলনি কৰিব পাৰে। টংকছৰ পুত্ৰ টেডি লুপিনেও এই বিশেষত্বটো উত্তৰাধিকাৰী হিচাপে পাইছিল। তেওঁৰ চুলিৰ ৰং বাৰে বাৰে সলনি হোৱা বুলি উল্লেখ কৰা হৈছে।
এই ৰূপ সলনি কৰা ক্ষমতাৰ পৰিমাণ আৰু ইয়াৰ পৰিসীমা সম্পূৰ্ণৰূপে স্পষ্ট নহয়। ৰাউলিঙৰ মতে, মেটামৰ্ফমেগাছে তেওঁৰ চেহেৰা কৃষ্ণাংগৰ পৰা শ্বেতাংগলৈ, যুৱকৰ পৰা বৃদ্ধলৈ, সুন্দৰৰ পৰা সৰল আদিলৈ সম্পূৰ্ণৰূপে সলনি কৰিব পাৰে। মেটামৰ্ফমেগাছৰ আৱেগিক অৱস্থাই তেওঁলোকৰ সামৰ্থ্যক প্ৰভাৱিত কৰিব পাৰে।
ক'লা যাদু
ক'লা যাদু বা ডাৰ্ক আৰ্ট হৈছে একপ্ৰকাৰৰ যাদুমন্ত্ৰ আৰু অনুশীলন যাক সাধাৰণতে ক্ষতিকাৰক উদ্দেশ্যৰ বাবে ব্যৱহাৰ কৰা হয়। ক'লা যাদুৰ অনুশীলনকাৰীসকলক ক'লা যাদুকৰ বা যাদুকৰী বুলি কোৱা হয়। তেওঁলোকৰ ভিতৰত আটাইতকৈ উল্লেখযোগ্য হৈছে ভলডেমৰ্ট যাক ডাৰ্ক লৰ্ড নামেৰে জনা যায়। ডেথ ইটাৰ নামেৰে জনাজাত তেওঁৰ অনুগামীসকলে তেওঁক অনুসৰণ কৰোঁতে ক'লা যাদুৰ অনুশীলন কৰে।
ক'লা যাদুৰ বিশেষত্ব থকা মন্ত্ৰৰ প্ৰকাৰক অভিশাপ বুলি কোৱা হয় আৰু সাধাৰণতে লক্ষ্যবস্তুৰ ক্ষতি সাধন কৰে। কিছুমান পৰিস্থিতিত এক নিৰ্দিষ্ট পৰিমাণলৈকে ক'লা যাদু যুক্তিসঙ্গত। প্ৰক্ষেপকাৰীৰ অনুপ্ৰেৰণা বা মনোভাৱে অভিশাপৰ ফলাফলক প্ৰভাৱিত কৰে। ক্ৰুচিয়েটাছ অভিশাপৰ ক্ষেত্ৰত ই আটাইতকৈ উল্লেখযোগ্য। যেতিয়া হেৰীয়ে নিজৰ বেলাট্ৰিস্কৰ হাতত তেওঁৰ পালিত পিতৃৰ মৃত্যুত ক্ৰোধান্বিত হয় আৰু তেওঁক শাস্তি দিবলৈ বিচাৰে তেতিয়া ই ক্ষণিকৰ বাবে বেদনাৰ সৃষ্টি কৰে। বেলাট্ৰিস্কে নিজেই মন্তব্য কৰাৰ দৰে সাধাৰণ ক্ৰোধে মন্ত্ৰটোক দীৰ্ঘ সময়লৈ কাম কৰিবলৈ নিদিয়ে। যেতিয়া ভলডেমৰ্টৰ দৰে ব্যক্তিত্বৰ দ্বাৰা ইয়াক প্ৰক্ষেপ কৰা হয় যি নিজৰ স্বাৰ্থতে বেদনা দিব বিচাৰে, তেতিয়া ই তীব্ৰ যন্ত্ৰণাৰ সৃষ্টি কৰে আৰু ই ক'লা যাদুকৰী বা যাদুকৰে বিচৰা সময়লৈকে বৰ্তি থাকিব পাৰে। ক'লা যাদুৰ ব্যৱহাৰে আত্মা আৰু শৰীৰক কলুষিত কৰিব পাৰে। ভলডেমৰ্টে নিজৰ জীৱন দীৰ্ঘস্থায়ী কৰিবলৈ আৰু শক্তিৰ অন্বেষণত এনে যাদু ব্যৱহাৰ কৰিছে। ক'লা যাদুৰ ফলত ভলডেমৰ্টক বিকৃত আৰু অমানৱীয় যেন লাগে। এয়া হৈছে তেওঁ নিজৰ আত্মাক হ'ৰক্ৰাক্সত বিভক্ত কৰাৰ এক পাৰ্শ্বক্ৰিয়া।
স্নেইপৰ মতে, ক'লা যাদুসমূহ "বহুতো, বিভিন্ন, সদায় পৰিৱৰ্তনশীল আৰু চিৰন্তন... অস্থিৰ, পৰিৱৰ্তনশীল, অবিনাশী।" যাদুকৰী দ্বৈত যুদ্ধত বহুসংখ্যক এনে মন্ত্ৰ আছে যাক বেদনা বা স্থায়ী ক্ষতি নকৰাকৈ প্ৰতিদ্বন্দ্বীক আক্ৰমণ, নিষ্ক্ৰিয় বা নীৰস্ত্ৰ কৰিবলৈ ব্যৱহাৰ কৰা হ'ব পাৰে। অৱশ্যে, ক্ৰুচিয়েটাছ অভিশাপ বা ছেক্টামচেম্প্ৰাৰ দৰে মন্ত্ৰক নিৰ্ভৰযোগ্য কৰ্তৃপক্ষৰ দ্বাৰা ক'লা যাদু বুলি বিচাৰ কৰা হয়। ক'লা যাদুৰ মন্ত্ৰবোৰক তিনিটা গোটত শ্ৰেণীবদ্ধ কৰিব পাৰি: জিংকচ, হেক্স আৰু অভিশাপ।
তথ্য সংগ্ৰহ
শ্ৰেণী:হেৰী পটাৰ
অম্বিকা সোনী
অম্বিকা সোনী (জন্ম ১৩ নৱেম্বৰ ১৯৪২) এগৰাকী ভাৰতীয় ৰাজনৈতিক নেত্ৰী। তেওঁ ভাৰতীয় জাতীয় কংগ্ৰেছৰ সদস্য। মনমোহন সিঙৰ কেবিনেটত তথ্য আৰু সম্প্ৰচাৰণ মন্ত্ৰী আৰু পৰ্যটন আৰু সাংস্কৃতিক মন্ত্ৰী আছিল। বৰ্তমান তেওঁ পঞ্জাব ৰাজ্যৰ পৰা ৰাজ্যসভালৈ সাংসদ।
প্ৰাৰম্ভিক জীৱন আৰু শিক্ষা
১৯৪২ চনৰ ১৩ নৱেম্বৰ তাৰিখে ব্ৰিটিছ ভাৰতৰ পঞ্জাব প্ৰদেশৰ লাহোৰত অম্বিকা সোনীৰ জন্ম হৈছিল। তেওঁৰ পিতৃ ভাৰতীয় অসামৰিক সেৱাৰ বিষয়া আৰু পিছলৈ গোৱাৰ উপ-ৰাজ্যপাল নকুল সেন ৱাধৱা আৰু মাতৃ ইন্দু। অম্বিকাই ডেহৰাডুনৰ ৱেলহাম গাৰ্লছ স্কুলত শিক্ষা গ্ৰহণ কৰে। তাৰ পিছত তেওঁ দিল্লী বিশ্ববিদ্যালয়ৰ অন্তৰ্গত ইন্দ্ৰপ্ৰস্থ মহাবিদ্যালয়ৰ পৰা স্নাতকোত্তৰ ডিগ্ৰী লাভ কৰে। তাৰ পিছত তেওঁ বেংককৰ এলাইয়েন্স ফ্ৰেঞ্চাইছৰ চুপেৰিয়ৰ এন লীগৰ ডিপ্লমা লাভ কৰে। তদুপৰি তেওঁ কিউবাৰ হাভানা বিশ্ববিদ্যালয়ৰ পৰা স্পেনিছ কলা আৰু সাহিত্যৰ ওপৰত স্নাতকোত্তৰ ডিপ্লমা লাভ কৰে। ১৯৬১ চনত তেওঁ ভাৰতীয় বিদেশ সেৱাৰ বিষয়া উদয় সোনীৰ লগত বিবাহপাশত আবদ্ধ হয়।
ৰাজনৈতিক জীৱন
১৯৬৯ চনত অম্বিকা সোনীয়ে ভাৰতীয় জাতীয় কংগ্ৰেছত যোগদান কৰে। ভাৰতৰ বিভাজনৰ সময়ত অম্বিকাৰ দেউতাক অমৃতসৰৰ উপায়ুক্ত আছিল আৰু তেওঁ সেই সময়ত জৱাহৰলাল নেহৰুৰ লগত কাম কৰিবলৈ সুযোগ পাইছিল। ১৯৭৫ চনত তেওঁ ভাৰতীয় যুৱ কংগ্ৰেছৰ অধ্যক্ষ হিচাপে নিযুক্তি লাভ কৰে আৰু সঞ্জয় গান্ধীৰ লগত কাম কৰে। ১৯৭৬ চনত তেওঁ ৰাজ্যসভালৈ নিৰ্বাচিত হয়। ১৯৯৯ চনৰ পৰা ২০০৬ চনলৈ তেওঁ সৰ্ব ভাৰতীয় কংগ্ৰেছ কমিটিৰ সাধাৰণ সম্পাদক পদত অধিষ্ঠিত হৈছিল। ২০০০ চনৰ জানুৱাৰী মাহত তেওঁ পুনৰাই ৰাজ্যসভালৈ নিৰ্বাচিত হয় আৰু ২০০৪ চনৰ জুলাই মাহৰ তেওঁ এই পদত আকৌ নিৰ্বাচিত হয়। ২০০৬ চনৰ ২৯ জানুৱাৰীৰ পৰা ২০০৯ চনৰ ২২ মে লৈকে তেওঁ ভাৰত চৰকাৰৰ পৰ্যটন আৰু সাংস্কৃতিক মন্ত্ৰী আছিল। আকৌ ২০০৯ চনৰ ২২ মে তাৰিখৰ পৰা ২০১২ চনৰ ২৭ অক্টোবৰ তাৰিখে তেওঁ তথ্য আৰু সম্প্ৰচাৰণ মন্ত্ৰী আছিল। ২০১০ চনত তেওঁ আকৌ ৰাজ্যসভালৈ নিৰ্বাচিত হয়।
প্ৰেছ আৰু ইণ্টাৰনেট স্বাধীনতা
২০১১ চনৰ ২৮ এপ্ৰিল তাৰিখে অভিব্যক্তিৰ স্বাধীনতা আৰু মানৱ অধিকাৰৰ এক আন্তৰ্জাতিক অভিবৰ্তনত অম্বিকা সোনীয়ে ভাৰতৰ মিডিয়া পৃথিৱীৰ আটাইতকৈ স্বাধীন আৰু মুক্ত বুলি উল্লেখ কৰিছিল। কিন্তু দুটা বিখ্যাত প্ৰেছ ৰেংকিং অনুষ্ঠানে তেওঁৰ ভাষ্যৰ ওলোটা তথ্য প্ৰকাশ কৰে। ৰিপৰ্টাৰ ৱিথআউট বৰ্ডাৰে প্ৰকাশ কৰা বিশ্ব প্ৰেছ স্বাধীনতা ইনডেস্কত ভাৰতে ১৭৯খন দেশৰ ভিতৰত ১৩১ স্থান লাভ কৰে। লগতে ফ্ৰিদম হাউছে জাৰি কৰা গ্লোৱেল প্ৰেছ স্বাধীনতা ৰেংকিং ২০১২ৰ মতে ভাৰতৰ স্থান ১৯৭ খনৰ দেশৰ ভিতৰত ৮০ স্থান।
বাহ্যিক সংযোগ
শ্ৰেণী:ভাৰতৰ ব্যক্তি শ্ৰেণী:ভাৰতীয় ৰাজনীতিবিদ শ্ৰেণী:ভাৰত চৰকাৰৰ মন্ত্ৰী
মনোৰঞ্জন লাহৰী
মনোৰঞ্জন লাহৰী (১ ফেব্ৰুৱাৰী, ১৯৩৬-) অসমৰ বড়ো ভাষাৰ এগৰাকী প্ৰসিদ্ধ সাহিত্যিক৷ সাহিত্যৰ ক্ষেত্ৰত তেওঁৰ অৱদানৰ স্বীকৃতিস্বৰূপে তেওঁক মৰণোত্তৰভাৱে ২০০৯ চনৰ সাহিত্য অকাডেমি বঁটা প্ৰদান কৰা হয়৷
চমূ জীৱনী
১৯৩৬ চনৰ ১ ফেব্ৰুৱাৰীত গোসাঁইগাওঁ মহকুমাৰ বামুণকুৰা গাঁৱত মনোৰঞ্জন লাহৰীৰ জন্ম হয়৷ ১৯৫৩ চনত তেওঁ মেট্ৰিক পৰীক্ষাত উত্তীৰ্ণ হয়৷ তেওঁ কটন মহাবিদ্যালয় আৰু গুৱাহাটী বিশ্ববিদ্যালয়ত শিক্ষাগ্ৰহণ কৰি ইংৰাজী বিষয়ত স্নাতকোত্তৰ ডিগ্ৰী লাভ কৰে৷ ১৯৬২ চনত তেওঁ কোকৰাঝাৰ মহাবিদ্যালয়ত ইংৰাজী বিষয়ৰ প্ৰবক্তা হিচাপে যোগদান কৰে৷
সাহিত্যিক অৱদান
মনোৰঞ্জন লাহৰীয়ে ছাত্ৰ-ছাত্ৰীৰ উপযোগীকৈ বড়ো ভাষাত তিনিখন দ্ৰুত পাঠ্যপুথি ৰচনা কৰিছিল৷ অসমীয়া ভাষাতো তেওঁৰ ভালেমান প্ৰবন্ধ আলোচনী, স্মৃতিগ্ৰন্থ আদিত প্ৰকাশ পাইছে৷ তাৰোপৰি তেওঁ ইংৰাজী ভাষাত ’My Verses' নামৰ কবিতা সংকলন আৰু ’হিছট’ৰি অৱ বড়ো লিটাৰটিউৰ (১৯৯১) নামৰ গ্ৰন্থ প্ৰকাশ পাইছে৷ ১৯৭৪ চনৰ পৰা গুৱাহাটীৰপৰা প্ৰকাশিত ’অসমৰ জনজাতি’ নামৰ অসমীয়া আলোচনীখন লাহৰীয়ে তিনিবছৰ ধৰি সম্পাদনা কৰিছিল৷ তেওঁৰ সৰ্বমুঠ আঠখন উপন্যাস, দুখন চুটি গল্পৰ সংকলন, ছখনএকাংকিকা নাট, তিনিখন পূৰ্ণাংগ নাটক, পাঁচখন কবিতা পুথি আৰু তিনিখন সাধুকথাৰ পুথি প্ৰকাশ পাইছে৷
১৯৮৫ চনত প্ৰতিষ্ঠা কৰা বড়ো ৰাইটাৰ্ছ একাডেমিৰ সংগঠনতো লাহৰীয়ে অৱদান আগবঢ়াই গৈছে৷
তথ্যউৎস
শ্ৰেণী:অসমৰ ব্যক্তি শ্ৰেণী:বড়ো জনগোষ্ঠীৰ ব্যক্তি শ্ৰেণী:অসমীয়া সাহিত্যিক শ্ৰেণী:অসমীয়া ভাষাৰ সাহিত্য অকাডেমি বঁটা বিজয়ী
গোলকীয় উষ্ণতা বৃদ্ধি
গোলকীয় উষ্ণতা বৃদ্ধি হ'ল পৰিৱেশৰ প্ৰতি এটা ভয়ানক প্ৰত্যাহ্বান। পৃথিৱীৰ জলবায়ু তন্ত্ৰৰ গড় উষ্ণতা দিনক দিনে বৃদ্ধি হোৱা পৰিলক্ষিত হৈছে। ১৯৭১ চনৰ পৰা, বৰ্ধিত শক্তিৰ ৯০% সাগৰ-মহাসাগৰত জমা হৈছে, মুখ্যতঃ ০ ৰ পৰা ৭০০ মি. অঞ্চলত। মূলত মানুহৰ দ্বাৰা জীৱাশ্ম ইন্ধন দহনৰ ফলত উৎপন্ন হোৱা সেউজ গৃহ গেছসমূহৰ বাবে যোৱা শতিকাটোত হোৱা পৃথিৱী পৃষ্ঠৰ গড় উষ্ণতাৰ ক্ৰমাগত বৃদ্ধিয়েই হ'ল গোলকীয় উষ্ণতা বৃদ্ধি। বিংশ শতাব্দীৰ প্ৰথম ভাগৰ পৰা, গোলকীয় বায়ু আৰু সাগৰ পৃষ্ঠৰ উষ্ণতা প্ৰায় ০.৮° ছেলছিয়াছ (১.৪° ফাৰেনহাইট) বৃদ্ধি পাইছে, ১৯৮০ চনৰ পৰাই প্ৰায় দুই-তৃতীয়াংশ বৃদ্ধি পাইছে। ১৯৫০ চনৰ পৰা যিকোনো পূৰ্বৱৰ্তী দশকতকৈ যোৱা তিনিটা দশকত পৃথিৱী পৃষ্ঠ সৰ্বাধিক উত্তপ্ত হোৱা পৰিলক্ষিত হৈছে।
উষ্ণতা বৃদ্ধিৰ প্ৰাথমিক কাৰকসমূহ
বাহ্যিক হেঁচাৰ প্ৰতি জলবায়ু তন্ত্ৰই সঁহাৰি প্ৰদান কৰে। বাহ্যিক হেঁচাই জলবায়ুক হিমাৱস্থা বা উষ্ণতা বৃদ্ধিৰ দিশে "ঠেলি দিব" পাৰে। এনে বাহ্যিক কাৰকৰ উদাহৰণ হ’ল বায়ুমণ্ডলীয় সংযুতিৰ পৰিৱৰ্তন (যেনে - সেউজ গৃহ গেছৰ ঘনত্বৰ বৃদ্ধি), সৌৰ দীপ্তি, আগ্নেয় উদ্গীৰণ আৰু সূৰ্যৰ চাৰিওফালে পৃথিৱীৰ কক্ষপথৰ পৰিৱৰ্তন আদি।
সেউজ গৃহ গেছসমূহ
সেউজ গৃহ প্ৰভাৱ হ'ল কোনো গ্ৰহৰ বায়ুমণ্ডলৰ গেছৰ দ্বাৰা অৱলোহিত ৰশ্মিৰ শোষণ আৰু বিকিৰণ প্ৰক্ৰিয়া যিয়ে ইয়াত তলৰ আৰু পৃষ্ঠভাগ গৰম কৰি ৰাখে। এই তত্ত্বটো প্ৰথমে যোছেফ ফুৰিয়াৰে ১৮২৪ চনত আগবঢ়াইছিল, জন টাইণডালে ১৮৬০ চনত আৱিষ্কাৰ কৰিছিল, প্ৰথম অনুসন্ধান কৰিছিল স্ভেণ্টে আৰ্হেনিয়াছে ১৮৯৬ চনত আৰু ১৯৩০ ৰ পৰা ১৯৬০ চনত গে ষ্টেৱাৰ্ট কেলেণ্ডাৰে বিকশিত কৰিছিল। পৃথিৱীত, প্ৰাকৃতিকভাৱে উৎপন্ন হোৱা সেউজ গৃহ গেছসমূহৰ উষ্ণতা বৃদ্ধিৰ ক্ষমতা প্ৰায় ৩৩°C (৫৯°F)। পৃথিৱীৰ বায়ুমণ্ডলৰ অবিহনে, পৃথিৱী পৃষ্ঠৰ উষ্ণতা হিমাৱস্থাতকৈও তলত থাকিলহেঁতেন। প্ৰধান সেউজ গৃহ গেছসমূহ হ'ল জলীয় বাষ্প, যি সেউজ গৃহ প্ৰভাৱৰ প্ৰায় ২৬–৭০% কাৰক; কাৰ্বন ডাই অক্সাইড (CO2), যি ৯–২৬% কাৰক; মিথেন (CH4), যি ৪–৯% কাৰক; আৰু অ'জন (০৩), যি ৩–৭% কাৰক; সেউজ গৃহ গেছৰ দৰেই ডাৱৰেও ডাৱৰৰ মাজেৰে হোৱা বিকিৰণত প্ৰভাৱ পেলাই। উদ্যোগিক নৱজাগৰণৰ পৰাই মানুহৰ কাৰ্যকলাপৰ ফলত বায়ুমণ্ডলত সেউজ গৃহ গেছৰ পৰিমাণ বৃদ্ধি হ’বলৈ ধৰিলে, প্ৰধানকৈ কাৰ্বন ডাই অক্সাইড, মিথেন, অ'জন, ক্ল'ৰ-ফ্ল'ৰ কাৰ্বন (CFC) আৰু নাইট্ৰাছ অক্সাইডৰ পৰিমাণ অভাৱনীয়ভাৱে বৃদ্ধি পালে। ২০০৭ চনত প্ৰকাশ হোৱা মতে, ১৭৫০ চনৰ পৰা কাৰ্বন ডাই অক্সাইড আৰু মিথেনৰ ঘনত্ব ক্ৰমে ৩৬% আৰু ১৪৮% বৃদ্ধি পাইছে। বৃদ্ধিৰ এই স্তৰ যোৱা ৮,০০,০০০ বছৰৰ যিকোনো সময়তকৈ বেছি। যোৱা ২০ বছৰত মানুহৰ কাৰ্যকলাপৰ ফলত বৃদ্ধি হোৱা কাৰ্বন ডাই অক্সাইডৰ তিনি চতুৰ্থাংশ কেৱল জীৱাশ্ম ইন্ধন দহনৰ ফলতেই উৎপন্ন হৈছে, বাকী অংশ বনাঞ্চল ধংশৰ দৰে কাৰ্যৰ ফলত উৎপন্ন হৈছে। ২০১১ চনত চিমেণ্ট উৎপাদন আৰু গেছ প্ৰজ্বলনকে ধৰি জীৱাশ্ম ইন্ধন দহনৰ ফলত হোৱা আনুমানিক কাৰ্বন ডাই অক্সাইডৰ নিৰ্গমন আছিল ৩৪.৮ বিলিয়ন টন (৯.৫ ± ০.৫ PgC),যিটো ১৯৯০ চনতকৈ ৫৪% বেছি। মুঠ কাৰ্বন ডাই অক্সাইড নিৰ্গমনৰ বাবে কয়লা দহন ৪৩%, তেল ৩৪%, গেছ ১৮%, চিমেণ্ট ৪.৯% আৰু গেছ প্ৰজ্বলন ০.৭% জগৰীয়া।
প্ৰদূষক কণিকা আৰু ধোঁৱা
গোলকীয় নিষ্প্ৰভতা, পৃথিৱী পৃষ্ঠত প্ৰত্যক্ষ গোলকীয় বিকিৰণ ক্ৰমাগতভাৱে হ্ৰাস পোৱা, ১৯৯০ চনত প্ৰথম দৃষ্টিগোচৰ হৈছিল। এই হ্ৰাস ভৱনৰ প্ৰধান কাৰণ হ'ল আগ্নেয়গিৰিৰ পৰা উৎপন্ন হোৱা কণিকা আৰু মানুহে সৃষ্টি কৰা প্ৰদূষকবোৰ। এইবোৰে সূৰ্যৰ পোহৰৰ প্ৰতিফলন বৃদ্ধি কৰে, ফলত শীতলী ভৱন প্ৰক্ৰিয়াটো প্ৰভাৱিত হয়। জীৱাশ্ম ইন্ধন দহনৰ উৎপাদ সমূহৰ প্ৰভাৱ – CO2 আৰু বায়বীয় ডাৱৰসমূহ– শেহতীয়া দশকবোৰত প্ৰায় সমান্তৰালভাৱে বৃদ্ধি পাইছে, গতিকে মিথেনৰ দৰে গেছৰ বৃদ্ধিৰ ফলত সামগ্ৰিক উষ্ণতা বৃদ্ধি পাইছে। কণিকাসমূহৰ ফলত উদ্ভৱ হোৱা এই তেজষ্ক্ৰিয় হেঁচাৰ প্ৰভাৱ সীমিত কিয়নো এই কণাবোৰৰ অৱক্ষেপন ঘটে বাবে ইহঁতৰ বায়ুমণ্ডলীয় জীৱন কাল প্ৰায় এসপ্তাহ মানহে। কাৰ্বন ডাই অক্সাইডবোৰ শতিকা ধৰি বায়ুমণ্ডলত থাকে, গতিকে এই কণাবোৰৰ ঘনত্বতকৈ জলবায়ু পৰিৱৰ্তনৰ মূল কাৰণ কাৰ্বন ডাই অক্সাইডহে। গোলকীয় উষ্ণতা বৃদ্ধিত কাৰ্বন ডাই অক্সাইডৰ পাছতেই অৰিহনা যোগোৱা কণাবোৰ হ'ল ক'লা কাৰ্বন (ছাই)। সৌৰ বিকিৰণৰ বিচ্ছুৰণ আৰু শোষণৰ ফলত হোৱা প্ৰত্যক্ষ প্ৰভাৱৰ উপৰিও এই কণাবোৰ পৃথিৱীৰ বিকিৰণৰ ওপৰতো পৰোক্ষ প্ৰভাৱ পেলায়। ছালফেটবোৰ অত্যধিক আৰু ক্ষুদ্ৰ টোপালৰ ডাৱৰলৈ ঘনীভূত হয়। কম আৰু ডাঙৰ টোপাল যুক্ত ডাৱৰকৈ এনে ডাৱৰে বেছিকৈ সৌৰ বিকিৰণ প্ৰতিফলিত কৰে, ইয়াক টৌমি প্ৰভাৱ (Twomey effect) বোলে। এই প্ৰভাৱে টোপালবোৰৰ আকাৰ আৰু অধিক সুষম কৰি তোলে, যাৰ ফলত বৰষুণৰ টোপাল গঠনত বাধা প্ৰাপ্ত হয় আৰু ডাৱৰবোৰে অধিক হাৰত সূৰ্যৰ পোহৰ প্ৰতিফলন কৰে, যাক এলব্ৰেক প্ৰভাৱ (Albrecht effect) বুলি কোৱা হয়। সাগৰীয় স্তৰীভূত ডাৱৰত (stratiform cloud) পৰোক্ষ প্ৰভাৱ বেছিকৈ পৰিলক্ষিত হয় আৰু সংবহনী ডাৱৰত (Convective cloud) অতি কম তেজষ্ক্ৰিয় প্ৰভাৱ থাকে। কণিকাসমূহৰ এই পৰোক্ষ প্ৰভাৱক এটা বৃহৎ তেজষ্ক্ৰিয় হেঁচাৰ সূচক হিচাপে গণ্য কৰা হয়।
বায়বীয় নে অৱক্ষেপিত তাৰ ওপৰত নিৰ্ভৰ কৰি ধোঁৱাই পৃষ্ঠখন গৰম বা ঠাণ্ডা কৰি তুলিব পাৰে। বায়ুমণ্ডলীয় ধোঁৱাই সৌৰ বিকিৰণ প্ৰত্যক্ষভাৱে শোষণ কৰে, ফলত বায়ুমণ্ডল তপত হয় আৰু পৃষ্ঠ শীতল হয়। ভাৰতৰ দৰে কিছুমান অঞ্চলত, য’ত মাত্ৰাধিক ধোঁৱা উৎপন্ন হয়, সেউজ গৃহ গেছৰ ফলত হোৱা পৃষ্ঠ উষ্মীভৱনৰ প্ৰায় ৫০% বায়ুমণ্ডলীয় ধূসৰ ডাৱৰে ঢাকি ৰাখে। যেতিয়া অৱক্ষেপন ঘটে, বিশেষকৈ গ্লেচিয়েৰ বা মেৰু অঞ্চলৰ বৰফসমূহত অৱক্ষেপন ঘটিলে, পৃষ্ঠভাগ তপত হৈ পৰে।
সৌৰ ক্ৰিয়া
১৯৭৮ চনৰ পৰা, সূৰ্যৰ বিকিৰণবোৰ কৃত্ৰিম উপগ্ৰহৰ দ্বাৰা নিৰীক্ষণ কৰা হৈছে। এনে জোখ-মাখে দেখুৱাইছে যে, ১৯৭৮ চনৰে পৰা সূৰ্যৰ বিকিৰণৰ হাৰ বৃদ্ধি হোৱা নাই, গতিকে ক’ব পাৰি যে, যোৱা তিনিটা দশকৰ উষ্ণতা বৃদ্ধিৰ কাৰক পৃথিৱীত আপতিত হোৱা সূৰ্যৰ শক্তি কেতিযাও নহয়।
শেহতীয়া জলৱায়ু পৰিৱৰ্তনত সূৰ্যৰ ভূমিকা পৰীক্ষা কৰিবলৈ জলবায়ু আৰ্হি ব্যৱহাৰ কৰা হয়। এই আৰ্হিসমূহে কেৱল সূৰ্যৰ বিকিৰণৰ ভিন্নতা আৰু আগ্নেয় ক্ৰিয়াসমূহৰ খতিয়ান হে ৰাখে, যোৱা দশকবোৰত বৃদ্ধি পোৱা উষ্ণতাৰ কাৰণ নিৰ্ধাৰণ কৰিব নোৱাৰে। মানুহ তথা প্ৰাকৃতিক প্ৰভাৱকে ধৰি সকলো গুৰুত্বপূৰ্ণ বাহ্যিক কাৰকৰ প্ৰভাৱত বিংশ শতিকাত নিৰীক্ষণ কৰা উষ্ণতাৰ তাৰতম্য এই আৰ্হিসমূহে প্ৰদৰ্শন কৰিব পাৰে।
সূৰ্যৰ প্ৰভাৱত পৃথিৱীৰ বায়ুমণ্ডলৰ বিভিন্ন স্তৰত হোৱা উষ্ণতাৰ তাৰতম্যৰ পৰা শেহতীয়া জলৱায়ু পৰিৱৰ্তনৰ এটা কাৰক হিচাপে সূৰ্যক গণ্য কৰিব পাৰি। বিভিন্ন আৰ্হি আৰু নিৰিক্ষণসমূহে দেখুৱাইছে যে, সেউজ গৃহ গেছসমূহে বায়ুমণ্ডলৰ নিম্ন স্তৰৰ (টপ'স্ফিয়াৰ) উষ্ণতা বৃদ্ধি কৰে কিন্তু বায়ুমণ্ডলৰ উচ্চ স্তৰ (ষ্ট্ৰেট'স্ফিয়াৰ) শীতল কৰি ৰাখে। ৰাসায়নিক শীতলী কাৰকসমূহৰ দ্বাৰা হোৱা অ'জন স্তৰৰ অৱক্ষয়ৰ বাবেও ষ্ট্ৰেট'স্ফিয়াৰত এটা শক্তিশালী শীতলীকৰণ ক্ৰিয়া সংঘটিত হয়। উষ্ণতা বৃদ্ধিৰ বাবে সূৰ্য দায়ী হোৱা হ'লে, টপ'স্ফিয়াৰ আৰু ষ্ট্ৰেট'স্ফিয়াৰ সকলোতে ইয়াৰ প্ৰভাৱ পৰিলেহেঁতেন।
তথ্য সংগ্ৰহ
শ্ৰেণী:পৰিৱেশ বিজ্ঞান শ্ৰেণী:জলবায়ু বিজ্ঞান
ফেৰেংগাদাও
ফেৰেংগাদাও (Ferengadao) হৈছে অসমৰ সাহিত্যিক, ঔপন্যাসিক মেদিনী চৌধুৰীৰ দ্বাৰা লিখিত এখনি উল্লেখযোগ্য উপন্যাস। কলাগুৰু বিষ্ণুপ্ৰসাদ ৰাভাৰ জীৱন আৰু কৰ্মৰে এইখনি উপন্যাস সমৃদ্ধ হৈছে।
গ্ৰন্থকাৰৰ চমু পৰিচয়
মেদিনী চৌধুৰী অসমৰ এগৰাকী বিশিষ্ট সাহিত্যিক। তেখেতৰ ৰচনাসমূহৰ ভিতৰত প্ৰধানকৈ আছে উপন্যাস, জীৱনীমূলক উপন্যাস, বুৰঞ্জীমূলক গ্ৰন্থ, ভ্ৰমণ কাহিনী আৰু জনপ্ৰব্ৰজন, সাহিত্য চিন্তা, ছাত্ৰ আন্দোলন আদি বিভিন্ন বিষয় সম্পৰ্কীয় প্ৰবন্ধ। 'বিপন্ন সময়' শীৰ্ষক উপন্যাসৰ বাবে তেখেতে ১৯৯৯ চনত সাহিত্য অকাডেমি বঁটা লাভ কৰিবলৈ সক্ষম হয়।
উপন্যাসৰ সংক্ষিপ্ত বিৱৰণ
সংগ্ৰামী মানুহৰ আন্দোলনে এদিন জয়লাভ কৰিব বুলি বিশ্বাস কৰা বিষ্ণুপ্ৰসাদ ৰাভাৰ চিন্তা আৰু দৰ্শনে এই উপন্যাসখনৰ অধিকাংশ পৃষ্ঠা আগুৰি আছে। সংগ্ৰামী বিষ্ণু ৰাভা এদিন আৰক্ষীৰ হাতত ধৰা পৰিল। পৰৱৰ্তী সময়ত তেওঁ কাৰাবাসৰ পৰা ওলাই আহি আদৰ্শৰ মিল থকা বিপ্লৱী দলত যোগদান কৰিলে। কৰ্কট ৰোগত আক্ৰান্ত হৈ এদিন বিষ্ণু ৰাভাৰ দেহাৱসান ঘটিল। বিষ্ণু ৰাভাৰ বৰ্ণাঢ্য জীৱনৰ সকলো দিশেই উপন্যাসখনত বৰ্ণিত হৈছে।
তথ্যসূত্ৰ
শ্ৰেণী:অসমীয়া গ্ৰন্থ শ্ৰেণী:অসমীয়া উপন্যাস
লিয়ন ট্ৰটস্কি
লেভ ডেভিড'ভিচ ব্ৰনষ্টাইন নামেৰে জন্ম লোৱা লিয়ন ট্ৰটস্কি (/ˈtrɒtski/ ; Лев Дави́дович Тро́цкий; ৭ নৱেম্বৰ [পুৰণি ব্যৱস্থাত ২৬ অক্টোবৰ] ১৮৭৯ - ২১ আগষ্ট ১৯৪০) এগৰাকী মাৰ্ক্সবাদী বিপ্লৱী আৰু সূত্ৰবাদী, অক্টোবৰ বিপ্লৱত সকলো শক্তি ছ'ভিয়েটৰ হাতলৈ প্ৰেৰণ কৰাৰ অভিযন্তা আৰু ৰঙা সেনা বা ৰেড আৰ্মিৰ প্ৰতিষ্ঠাপক নেতা।
ৰাজনৈতিক জীৱনৰ আগ ভাগ
পূৰ্বতে ট্ৰটস্কি আছিল ৰাছিয়ান চ'চিয়েল ডেম'ক্ৰেটিক লেবাৰ পাৰ্টিৰ মেনছেভিকসকলৰ সমৰ্থক। তেওঁ বলছেভিক দলত অক্টোবৰ বিপ্লৱৰ ঠিক আগেয়ে যোগদান কৰিছিল আৰু পাছলৈ কমিউনিষ্ট পাৰ্টিৰ নেতা হ'ল। তেওঁ লেনিন, জিন'ভিএভ, কামেনেভ, ষ্টেলিন, চকলনিকভ আৰু বুবন'ভৰ সৈতে সাতজনীয়া প্ৰথম পলিটব্যুৰ'ৰ সদস্য অছিল, যাক ১৯১৭ত বলছেভিক বিপ্লৱক চলাবলৈ গঠন কৰা হৈছিল।  ৰাছিয়ান ছ'ভিয়েট ফেডাৰেটিভ চ'চিয়েলিষ্ট ৰিপাব্লিক (RSFSR)-ত তেওঁ প্ৰথম পিপলছ কমিছাৰ ফৰ ফৰেইন এফেয়াৰ্ছ আছিল্ল আৰু পাছলৈ ৰঙা সেনা গঠন হোৱাৰ পাছত তেওঁ প্ৰথম পিপলছ কমিছাৰ অৱ মিলিটেৰি এণ্ড নেভেল এফেয়াৰ্ছ হ'ল। তেওঁ ৰুছ গৃহ যুদ্ধত (১৯১৮-১৯২৩) ব'লছেভিক জয়ৰ এক মুখ্য ব্যক্তি আছিল।
ষ্টীলিনৰ বিৰোধ আৰু মৃত্যু
ট্ৰটস্কিয়ে ১৯২০ৰ দশকত ষ্টেলিনৰ ক্ষমতা দখলৰ বিৰুদ্ধে আৰু ছ'ভিয়েট সংঘত বিষয়াতন্ত্ৰাৰ প্ৰসাৰৰ বিৰুদ্ধে 'বাম বিৰোধ' কৰিছিল যদিও ই বিফল হ'ল। ট্ৰটস্কিক অক্টোবৰ ১৯২৭ত ক্ষমতাৰপৰা আতৰোৱা হ'ল আৰু নৱেম্বৰ ১৯২৭-ত কমিউনিষ্ট পাৰ্টিৰ পৰা বহিষ্কাৰ কৰা হ'ল। তেওঁক ফেব্ৰুৱাৰী ১৯২৮ত আল্মা আটালৈ বহিষ্কাৰ কৰা হ'ল। তেওঁক ফেব্ৰুৱাৰী ১৯২৯ত ছ'ভিয়েট সংঘৰপৰা বহিষ্কাৰ কৰা হ'ল। চতুৰ্থ আন্তৰ্জাতিক (ফ'ৰ্থ ইণ্টাৰ্ণেচনেল)-ৰ মুৰব্বী হিচাপে তেওঁ ছ'ভিয়েট সংঘত ষ্টেলিনবাদী আমোলাতন্ত্ৰৰ বিৰোধ কৰি গ'ল। ষ্টেলিনৰ আদেশত আগষ্ট ১৯৪০ত তেওঁক মেক্সিক'ত স্পেনীয় হিচাপে জন্ম গ্ৰহণ কৰা ছ'ভিয়েট দালাল ৰামন মাৰ্চেডাৰে হত্যা কৰিলে।
ট্ৰটস্কিবাদ আৰু ট্ৰটস্কিৰ মহত্ত্ব
ট্ৰটস্কিৰ ধাৰণাসমূহে ট্ৰটস্কিবাদৰ মূল, যি মাৰ্ক্সবাদী চিন্তাৰ এক মুখ্য ভাগ। এই ভাগে ষ্টেলিনবাদাৰ বিৰোধ কৰে। ষ্টেলিনৰ শাসনত তেওঁৰ কথা বিদ্যালয়ৰ গ্ৰন্থাদিৰ পৰা আঁতৰাই ৰখা হ'ল। তেওঁ এনে এক সৰু ছ'ভিয়েট নেতাৰ গোটৰ অন্যতম যাক নিকিটা খ্ৰুচ্ছেভে ১৯৫০ৰ দশকত পুনৰ্সংস্থাপিত নকৰিলে। ১৯৮০ৰ দশকতহে তেওঁৰ গ্ৰন্থ সমূহ ছ'ভিয়েট সংঘত ছপা হ'বলৈ দিয়া হ'ল, তাকো তাকৰীয়া সময়ৰ বাবে।
তথ্য সংগ্ৰহ
শ্ৰেণী:ৰাছিয়াৰ ব্যক্তি শ্ৰেণী:মৃত ব্যক্তি শ্ৰেণী:বিপ্লৱী শ্ৰেণী:সাম্যবাদ
গোপাল ভোগ
গোপাল ভোগ বা গৰখীয়া ভোগ (Gopal or Gorokhiya Bhog) গৰুৰ ৰক্ষক কৃষ্ণক উদ্দেশ্যি গৰখীয়া ল’ৰালৈ আগবঢ়োৱা ভোগ বা প্ৰসাদ৷ “গোপাল’’ শব্দৰ অৰ্থ, ’গো’ মানে গৰু আৰু ’পাল’ মানে পালন কৰোঁতা৷ সাধাৰণতে গোপাল বুলিলে কৃষ্ণক বুজা হয়৷ এঁৱা গাখীৰ, আৰৈ চাউল, কল গোটাই গোপাল ভোগ কৰা হয় আৰু অসমীয়া সমাজত সমাজত গৰখীয়া সবাহত গৰখীয়ালৈ সভক্তিৰে আগবঢ়োৱা হয়৷ অসমৰ বিভিন্ন ঠাইত গোপাল ভোগ বিভিন্ন সময়ত দিয়া হয়৷ গোৱালপাৰা অঞ্চলত ৰাখাল পূজা বা গৰখীয়া পূজা চ’ত মাহৰ সংক্ৰান্তিত কৰা হয়৷ এই অঞ্চলত চৰণীয়া পথাৰত বা গোহালিত আৰৈ চাউল, কল, গাখীৰ আৰু চেনিৰ গোপাল ভোগ আগবঢ়ায়৷ আকৌ উজনি অসমত গৰু, ম’হ, ছাগলী হেৰালে বা অসুখ হ’লে গৰখীয়া ল’ৰাক উদ্দেশ্যি ঘৰৰ চোতালত মাহ-প্ৰসাদৰ নৈবেদ্য আৰু জা-জলপান খুৱায় আৰু গৰখীয়াই নাম গাই আশীৰ্বাদ দিয়ে৷
গোপাল ভোগ দিয়াৰ প্ৰথা অসমীয়া আৰু বাঙালী হিন্দু ধৰ্মাৱলম্বী লোকসকলৰ মাজত প্ৰচলিত৷ বাঙালী সমাজত গোপাল ভোগ কৃষ্ণ জন্মাষ্টমীৰ দিনা দিয়া হয়৷ গোপাল ভোগত ৫৬ বিধ খাদ্য দ্ৰব্য নৈবেদ্য হিচাপে আগবঢ়োৱা হয়৷ এই সম্পৰ্কে এটা কাহিনী আছে৷ শিশুকৃষ্ণই যেতিয়া গোকুলত নন্দৰজা আৰু যশোদাৰ ঘৰত বাস কৰিছিল তেতিয়া মাতৃ যশোদাই তেওঁক দিনে আঠবাৰ খুৱাইছিল। এবাৰ ব্ৰজবাসীয়ে ইন্দ্ৰ দেৱতাক সন্তুষ্ট কৰিবলৈ এক বৃহৎ ইন্দ্ৰ পূজাৰ আয়োজন কৰিছিল। ইন্দ্ৰ সন্তুষ্ট হ’লে ভাল বৰষুণ হ’ব আৰু বৰষুণ ভাল হ’লে শস্য ভাল হ’ব। তেতিয়া কৃষ্ণই তেওঁলোকক ক’লে, ‘বৰষুণ দিয়াটো ইন্দ্ৰৰ কাম, তাৰ বাবে তেওঁক কিয় পূজা কৰিব লাগে? বৰঞ্চ যদি আপোনালোকে পূজা কৰিবই বিচাৰে তেন্তে গোবৰ্ধন পৰ্বতক পূজা কৰা উচিত, কাৰণ এই পৰ্বতটোৱে আমাক ফল-মূল আৰু শাক-পাচলিৰে জীয়াই ৰাখে।’ সকলোৱে কৃষ্ণৰ কথাত সন্মতি দি ইন্দ্ৰৰ সলনি গোবৰ্ধনক পূজা কৰিবলৈ ধৰিলে। এই কথাত ভগৱান ইন্দ্ৰৰ বৰ খং উঠিল আৰু কেইবাদিনো ধৰি প্ৰচণ্ড বৰষুণ দিবলৈ ধৰিলে। সেই প্ৰচণ্ড বৰষুণে প্ৰায় সকলো উটুৱাই লৈ গ’ল। সকলোৱে ঘৰ-বাৰী হেৰুৱাই সকলোৱে কণমানি কৃষ্ণৰ ওচৰত আশ্ৰয় লৈছিল। তাৰ পিছত কৃষ্ণই আঙুলিৰ মূৰেৰে গোবৰ্ধন পৰ্বত তুলি ল’লে। সেই পৰ্বতৰ তলত থাকি গকুলবাসীয়ে মহা দুৰ্যোগৰ পৰা ৰক্ষা পৰিছিল। কৃষ্ণই এই সাত দিন একো নাখাই আঙুলিৰ মূৰত গোবৰ্ধন পৰ্বত তুলি ধৰি আছিল। অষ্টম দিনা নিজৰ ভুলটো উপলব্ধি কৰি ইন্দ্ৰদেৱে বৰষুণ দিয়া বন্ধ কৰি দিলে। তাৰ পাছত কৃষ্ণই গোবৰ্ধন পৰ্বতক যথাযথ স্থানত ৰাখিলে। এই সাত দিন ধৰি তেওঁ এটোপাল খাদ্য বা পানীও লোৱা নাছিল। তেওঁৰ বাবেই সমগ্ৰ গকুল সুৰক্ষিত হৈ থাকিল৷ দিনটোত আঠবাৰ খাদ্য খোৱা বুলি বিবেচনা কৰি গোকুলৰ মানুহে কৃতজ্ঞতাৰ চিন হিচাপে তেওঁৰ বাবে ৫৬টা ভিন্ন পদ সাত দিনৰ খাদ্য হিচাপে প্ৰস্তুত কৰিছিল। তেতিয়াৰ পৰা জন্মাষ্টমীৰ দিনা ছাপ্পাৱন্ন বিধ ভোগৰ সামগ্ৰী তৈয়াৰ কৰা হয়। এই ভোগত কৃষ্ণৰ প্ৰিয় দৈ, মাখন, লৱণু আদিকে ধৰি নানা মিঠাই আৰু বিভিন্ন ব্যঞ্জন থাকে৷
তুৰ্গা জলপ্ৰপাত
পশ্চিম বংগৰ বাৰিয়াৰ অযোধ্যা পাহাৰৰ সমীপত অৱস্থিত তুৰ্গা জলপ্ৰপাত হৈছে এক জনপ্ৰিয় পৰ্যটনস্থলী। ২০০ ফুট উচ্চতাৰ পৰা বামণি নদীৰ ওপৰত পৰা এই জলপ্ৰপাতটো সমগ্ৰ পশ্চিমবংগৰ জৈৱ বৈচিত্ৰ্যৰ একমাত্ৰ জলপ্ৰপাত। ইয়াৰ স্ফটিক স্বচ্ছ পানী আৰু নিস্তব্ধ পৰিৱেশে ইয়াক পশ্চিম বংগৰ অন্যতম শ্ৰেষ্ঠ জলপ্ৰপাত হিচাপে গঢ়ি তুলিছে। প্ৰকৃতিৰ এই নিৰ্দোষ সৌন্দৰ্য্য গোৰ্ছাব্ৰু আৰু ময়ুৰ পাহাৰৰ মাজেৰে পৰে আৰু বিভিন্ন উদ্ভিদ আৰু প্ৰাণীৰ বাবে এক চহকী অঞ্চল।
স্থান আৰু কৰিবলগীয়া কামসমূহ
পশ্চিম বংগৰ বাৰিয়াৰ অজোধ্যা পাহাৰ পথত অৱস্থিত তুৰ্গা জলপ্ৰপাত। জলপ্ৰপাতটো চাবলৈ আদৰ্শ সময় গোটেই বছৰটো কাৰণ প্ৰতিটো ঋতুই এই ঠাইখনক এক নতুন ধৰণৰ সৌন্দৰ্য্য প্ৰদান কৰে। ট্ৰেকিং আৰু দৰ্শনীয় স্থানসমূহ ইয়াত উপভোগ কৰিব পৰা জনপ্ৰিয় কাৰ্য্যকলাপ। জলপ্ৰপাতটোৰ চাৰিওফালে থকা শিলৰ ভূখণ্ডটো বহি ধুনীয়া স্নেপ লোৱাৰ বাবে একেবাৰে উপযুক্ত। ইয়াৰ উপৰিও জলপ্ৰপাতটোৰ ওচৰতে কিছু বহাৰ ব্যৱস্থা আছে য’ৰ পৰা সূৰ্যাস্তৰ সুন্দৰ দৃশ্য চাব পাৰি। জলপ্ৰপাতটোৰ তলৰ অগভীৰ জলাশয়টোতো ডুব যাব পাৰে।
বিৱৰণ
তুৰ্গা জলপ্ৰপাতৰ পানী ইমানেই পৰিষ্কাৰ যে প্ৰকৃততে বৈ যোৱা ধাৰাটোৰ তলৰ অংশ দেখা যায়। প্ৰতিটো টোপাল পানী নিজস্ব স্পষ্টতাৰে পৰে, তলৰ সমতল পৃষ্ঠত এক বিশাল ছিটিকনি মাৰে। জলপ্ৰপাতটো যেন পৰিষ্কাৰ আকাশৰ পৰা ঢালিছে। তলৰ পৰা অহা বিশাল স্প্ৰে’টোৱে ইয়াক স্পৰ্শ কৰাৰ উদ্দেশ্যে আকাশৰ ফালে ওপৰলৈ হাত আগবঢ়ায়। পানীৰ আক্ৰমণ যেন অন্তহীন বৰষুণৰ ঢৌ। বাহিৰলৈ ওলাই অহা প্ৰতিটো শিলে আকাশৰ পৰা পৰি যোৱাৰ লগে লগে পানীয়ে দূৰৈৰ কিবা এটা ধৰিবলৈ বাধ্য কৰে। পানীৰ পৰা ওলাই অহা ছিটিকনিবোৰ হৈছে ঠাণ্ডা দিনত মাটিৰ পৰা ওলোৱা ভাপ। আকাশখন তিতি থকা পৰিষ্কাৰ কোবাল্ট ৰংটো ডাৱৰে ঢাকি ৰাখে। ডাৱৰবোৰ আকাশত ওপঙি থকা কপাহৰ সৰু সৰু ফুচফুচানি। আকাশত ওপঙি থাকে, যাৰ ফলত ছবিখন আগৰ তুলনাত বহুত ভাল হৈ পৰে। শব্দই কাণ ছিঙি পেলোৱাৰ বাবে বতাহ চৰাই খালী হৈ পৰিছে। আকাশৰ প্ৰতিটো আভাস যিদৰে জিলিকি উঠে, আন এখন ভূমিলৈ যোৱাৰ পথৰ দৰে। ই এক আচৰিত ধৰণে উজ্জ্বল পোহৰেৰে জিলিকি উঠে যিটো আন কোনো বস্তুৰ লগত তুলনা কৰিব নোৱাৰি। দিগন্ত হৈছে এক সুৰত পানীৰ পিছে পিছে যোৱা এক কেতিয়াও শেষ নোহোৱা ৰেখা। শূন্যতাৰ প্ৰান্তত আকাশ আৰু পানী লগ হয়।
বাসস্থান আৰু খাদ্য
তুৰ্গা জলপ্ৰপাতৰ নিকটতম চহৰ পুৰুলিয়াত থকাৰ ব্যৱস্থা আছে। আপুনি পুৰুলিয়াত বাজেট-ফ্ৰেণ্ডলী আৰু বিলাসী হোটেল, ৰিজৰ্ট, আৰু অতিথিশালা দুয়োটা পাব পাৰে। ইয়াৰে কিছুমান জনপ্ৰিয় বিকল্প হ’ল পুৰুলিয়া টুৰিষ্ট লজ, কল্যানেশ্বৰী হোটেল, আয়ুষ ৰিজেন্সি, আৰু হোটেল অমন্ত্ৰন। অধিক প্ৰামাণিক অভিজ্ঞতাৰ বাবে জলপ্ৰপাতৰ ওচৰতে কিছুমান স্থানীয় হোমষ্টে আৰু কটেজ বিচাৰি পাব পাৰে।
জলপ্ৰপাতটোৰ ওচৰতে কেইবাটাও স্থানীয় খাদ্যৰ বিকল্প আছে, য’ত সৰু সৰু খাদ্যৰ দোকান আৰু সুস্বাদু বাংলা খাদ্য পৰিবেশন কৰা খাদ্যৰ ষ্টল আদিও আছে। স্থানীয় কিছুমান সুস্বাদু খাদ্য যেনে মাছৰ ভাজি, বিৰিয়ানী, ৰাছগুলা, আৰু সন্দেহ চেষ্টা কৰিব পাৰে। কিন্তু যদি আপুনি অধিক বিকল্প আৰু বৈচিত্ৰ্য বিচাৰিছে, তেন্তে পুৰুলিয়া চহৰলৈ যোৱাটোৱেই ভাল, য’ত বিভিন্ন ধৰণৰ খাদ্য পৰিবেশন কৰা বহুতো ৰেষ্টুৰেণ্ট আৰু কেফে পাব।
সুৰক্ষাৰ পৰামৰ্শ
তুৰ্গা জলপ্ৰপাত এটা জনপ্ৰিয় পৰ্যটন স্থলী, আৰু সেয়েহে ইয়াক সাধাৰণতে ভ্ৰমণ কৰাটো নিৰাপদ। অৱশ্যে নিৰাপদ আৰু উপভোগ্য ভ্ৰমণ নিশ্চিত কৰিবলৈ কিছু সাৱধানতা অৱলম্বন কৰাটো সদায় ভাল। জলপ্ৰপাতটো চাবলৈ যোৱাৰ সময়ত আপুনি মনত ৰখা উচিত কিছুমান সুৰক্ষাৰ পৰামৰ্শ আগবঢ়োৱা হ’ল:
(২) জলপ্ৰপাতটোৰ প্ৰান্তৰ বেছি ওচৰলৈ যোৱাৰ সাহস নকৰিব কাৰণ পানীৰ প্ৰবাহ প্ৰবল আৰু বিপজ্জনক হ’ব পাৰে।
(৩) চৌপাশ আৱৰ্জনা বা প্ৰদূষণ নকৰিব। আপোনাৰ আৱৰ্জনাবোৰ সঠিকভাৱে পেলাবলৈ সৰু বেগ এটা লৈ ফুৰিব।
(৪) যদি আপুনি ট্ৰেকিং বা হাইকিং কৰিবলৈ গৈ আছে তেন্তে নিজকে হাইড্ৰেটেড আৰু শক্তিশালী কৰি ৰাখিবলৈ যথেষ্ট পানী আৰু জলপান লৈ যাওক।
(৫) যদি আপুনি শিশুৰ সৈতে যাত্ৰা কৰি আছে তেন্তে বিশেষকৈ জলপ্ৰপাতৰ ওচৰত তেওঁলোকৰ ওপৰত তীক্ষ্ণ দৃষ্টি ৰাখিব।
উপসংহাৰ
পশ্চিম বংগৰ পুৰুলিয়া জিলাৰ এক লুকাই থকা ৰত্ন তুৰ্গা জলপ্ৰপাত। প্ৰকৃতিপ্ৰেমী, দুঃসাহসিক কৰ্মপ্ৰেমী, আৰু চহৰৰ হুলস্থুলৰ পৰা হাত সাৰি প্ৰকৃতিৰ মাজত কিছু শান্তি আৰু নিশ্চিন্ততা উপভোগ কৰিব বিচৰা যিকোনো ব্যক্তিৰ বাবে ই এক নিখুঁত গন্তব্যস্থান। জলপ্ৰপাতটোৰ স্ফটিক স্বচ্ছ পানী, শিলৰ ভূখণ্ড আৰু সূৰ্যাস্তৰ ভয়ংকৰ দৃশ্যই ইয়াক পশ্চিম বংগৰ অন্যতম শ্ৰেষ্ঠ জলপ্ৰপাত হিচাপে গঢ়ি তুলিছে। গতিকে, যদি আপুনি পুৰুলিয়া বা অজোধা পাহাৰীয়া ৰেঞ্জলৈ ভ্ৰমণৰ পৰিকল্পনা কৰিছে, তেন্তে আপোনাৰ ভ্ৰমণসূচীত তুৰ্গা জলপ্ৰপাত যোগ কৰিবলৈ নাপাহৰিব।
অকাজী ফুল
অকাজী ফুল হৈছে Coffea গণৰ অন্তৰ্গত এবিধ সপুষ্পক উদ্ভিদৰ প্ৰজাতি। ইয়াক ভাৰতৰ হাবিত পোৱা যায়। ইয়াৰ অন্য অসমীয়া নামবোৰ হৈছে, ছাগলি ফুল, লেখাৰু আদি। ইংৰাজীত ইয়াক ইণ্ডিয়ান কেবেজ হোৱাইট (Indian cabbage white) বুলি জনা যায়।
তথ্য সংগ্ৰহ
শ্ৰেণী:ফুল
কোমলদেহী প্ৰাণী
নামকৰণ
কোমলদেহীৰ ইংৰাজী mollusc আৰু mollusk দুয়োটা শব্দ ফৰাচী mollusque শব্দৰ পৰা আহৰণ কৰা হৈছে, ফৰাচী শব্দটোৰ মূল হৈছে লেটিন শব্দ molluscus, ইয়াৰ অৰ্থ mollis, কোমল। Molluscus শব্দটো এৰিষ্টটলৰ τὰ μαλάκια ta malákia (কোমল; < μαλακός malakós "কোমল") শব্দৰ পৰা লোৱা হৈছে, ইয়াৰ দ্বাৰা তেঁও inter alia  কাটলফিছক বুজাইছিল। কোমলদেহী সম্পৰ্কে কৰা বৈজ্ঞানিক অধ্যয়নক মালাক'লজি (malacology) বুলি কোৱা হয়।
আদিতে মলাছক'ইড (Molluscoida) শব্দটো ব্ৰাংকিঅ'পদ, ব্ৰাঅ'জৱা আৰু টিউনিকেট নামৰ কোমলদেহীৰ সৈতে কিছু পৰিমানে মিল থকা তিনিটা গোট অন্তৰ্ভূক্ত প্ৰাণী জগতৰ এটা বিভাগৰ বাবে ব্যৱহাৰ কৰা হৈছিল। বৰ্তমান সময়ত, এই গোট সমূহৰ সৈতে কোমলদেহীৰ কোনো সম্পৰ্ক নাই, আৰু এটাৰ সৈতে আনটোৰ অতি কম সম্পৰ্ক আছে, সেইবাবে বৰ্তমান মলাছক'ইড শব্দটো ব্যৱহাৰ কৰা নহয়।
বৈশিষ্ট্য
ইহঁতৰ দেহ কোমল। কোমল দেহটো কঠিন খোলাৰ দ্বাৰা আবৃত। পেশীবহুল নিম্নাংশৰ সহায়ত ইহঁতে চলাচল কৰে। বহিঃত্বক, হাঁওফাঁও বা ফুলৰ সহায়ত শ্বাসকাৰ্য সমাপন কৰে। ইহঁত বৈচিত্ৰপূৰ্ণ প্ৰাণী। ইহঁতৰ অধিকাংশই সামুদ্ৰিক। ছেলোমেট,অধিকাংশ দ্বিপাশ্বীয় প্ৰতিসম। ৰক্তত হিম'চায়ানিন (haemocyanin) আৰু এমিব'চাইট  (amoebocyte) কণিকা থাকে। দেহত মেণ্টেল নামৰ পাতল আৱৰণ থাকে।
বিচিত্ৰতা
কোমলদেহী প্ৰাণীৰ অন্তৰ্গত আনুমানিক প্ৰায় ৫০,০০০ ৰ পৰা ১২০,০০০ জীৱিত প্ৰজাতি আছে। ১৯৬৯ চনত ডেভিদ নিকলে প্ৰায় ১০৭,০০০ জীৱিত প্ৰজাতি আছে বুলি অনুমান কৰিছিল। ইয়াৰ ভিতৰত প্ৰায় ১২,০০০ প্ৰজাতি আছিল স্বচ্ছ পানীৰ গেষ্ট্ৰ'পদ আৰু ৩৫,০০০ প্ৰজাতি আছিল মাটিত বাস কৰা কোমলদেহী। তুলনামূলক ভাবে প্ৰায় ১৪% কোমলদেহী বাইভালভিয়া শ্ৰেণীৰ অন্তৰ্গত আৰু বাকী পাঁচটো শ্ৰেণীৰ জীৱিত কোমলদেহী প্ৰায় ২%তকৈও কম। ২০০৯ চনত চাপমেনৰ তথ্য মতে জীৱিত কোমলদেহীৰ সংখ্যা প্ৰায় ৮৫,০০০। ২০০১ চনলৈকে প্ৰায় ৯৩,০০০ প্ৰজাতিৰ নামকৰণ কৰা হৈছিল, ইয়াৰ ভিতৰত নামকৰণ কৰা সকলো সাগৰীয় জীৱৰ ২৩% অন্তৰ্ভূক্ত আছিল। জীৱিত প্ৰাণীৰ ভিতৰত কোমলদেহী হৈছে সন্ধিপদী প্ৰাণীৰ পিছতেই দ্বিতীয় বৃহৎ জৈৱ গোট।
শ্ৰেণীবিভাজন
কোমলদেহীৰ অন্তৰ্গত শ্ৰেণী সম্পৰ্কে বিভিন্ন মত পোষণ কৰা দেখা যায়; উদাহৰণ স্বৰূপে, তলৰ তালিকাত সাতটা জীৱিত শ্ৰেণী, আৰু দুটা বিলুপ্ত শ্ৰেণী প্ৰদৰ্শন কৰা হৈছে। তথাপি সিহঁতক এটা ক্লেড বুলি কব পৰা নাযায়, কিছুমান পুৰণি পদ্ধতিত কাউড'ফভিটা আৰু ছলেন'গেছটাৰ নামৰ শ্ৰেণী দুটাক একেলগে এপলেক'ফৰা নামৰ শ্ৰেণীত ৰখা হৈছিল। সাধাৰণতে চিনাক্ত কৰা দুটা "শ্ৰেণী" জীৱাশ্মৰ পৰাহে জনা গৈছে।
এই গোট সমূহৰ উচ্চ পৰ্যায়ৰ শ্ৰেণীবিভাজন এতিয়াও সমস্যাজৰ্জৰ। শেহতীয়া অধ্যয়ন মতে মনফাইলেটিক এপ্লেক'ফৰাই পলিপ্লেক'ফৰাৰ সৈতে এটা ক্লেড সৃষ্টি কৰে। ইয়াৰোপৰি, বাইভালভিয়া আৰু গেষ্ট্ৰপডাৰ এটা ভগ্নী গোট সম্পৰ্ক আছে বুলি অধ্যয়নে কব বিচাৰে। টেম্টাকুলিয়েটাও কোমলদেহীৰ অন্তৰ্ভূক্ত বুলি কব পাৰি।
তথ্য সংগ্ৰহ
শ্ৰেণী:জীৱবিজ্ঞান
হেলা (চৰিত্ৰ)
অষ্ট্ৰেলিয়াৰ অভিনেত্ৰী কেট ব্লেঞ্চেটে মাৰ্ভেল চলচ্চিত্ৰ মহাবিশ্বৰ অন্যতম চলচ্চিত্ৰ থৰ: ৰাংনাৰক (২০১৭)ত হেলাৰ চৰিত্ৰ ৰূপায়ণ কৰিছিল।
প্ৰকাশৰ ইতিহাস
হেলা হৈছে নৰ্ছ আখ্যানসমূহৰ পৰা ষ্টেন লী আৰু জেক কাৰ্বিয়ে কৰা অভিযোজন আৰু প্ৰথমবাৰৰ বাবে জাৰ্নি ইনটু মিষ্ট্ৰী #১০২ (মাৰ্চ ১৯৬৪) সংখ্যাত চৰিত্ৰটোৱে আত্মপ্ৰকাশ কৰে।
জীৱনী
হেলাৰ জন্ম হৈছিল দৈত্যসকলৰ দেশ জোটানহেইমত। তেওঁ লোকি (পূৰ্বৰ ৰাংনাৰকৰ সময়ত মৃত্যুবৰণ কৰা এক ভিন্ন জন্ম ) আৰু দৈত্যনী এংৰবডাৰ সন্তান। প্ৰাপ্তবয়স্ক হোৱাত দেৱৰাজ অডিনে তেওঁক মৃতকসকলৰ দেৱী হিচাপে নিযুক্ত কৰে আৰু হেল তথা নিফলহেইম ৰাজ্যত মৃতকসকলৰ ওপৰত শাসনভাৰ প্ৰদান কৰে।
হেল বা নৰকৰ ৰাণী
হেলাই সততে ভালহালাত বাস কৰা মৃতকসকলৰ পৰ্যায়লৈকে নিজৰ শক্তি সম্প্ৰসাৰিত কৰিবলৈ চেষ্টা কৰিছিল। এই প্ৰচেষ্টাসমূহৰ বাবে প্ৰায়ে তেওঁ অডিন বা তেওঁৰ পুত্ৰ থৰৰ সৈতে সংঘাতত লিপ্ত হৈছিল। এবাৰ থৰে ৰেকাৰৰ সৈতে যুঁজ দিয়াৰ পিছত এটা অট্টালিকাৰ খুন্দাত মৃত্যুৰ দুৱাৰদলিত থাকোঁ‌তে হেলা থৰৰ কাষত উপস্থিত হয়। সকলোৰে মনত ভালহালাত বাস কৰাৰ এক সুকীয়া ছবি থকা স্বত্বেও তেওঁ থৰক ভালহালাত প্ৰৱেশ কৰিবলৈ প্ৰলোভিত কৰাত ব্যৰ্থ হয়। পিছত লোকিয়ে এছগাৰ্ড অধিগ্ৰহণ কৰাৰ পৰিকল্পনা কৰাৰ অংশস্বৰূপে অডিন চিৰন্তন নিশাৰ সাগৰত নিমজ্জিত হৈ থাকোঁতে শুই থকা অডিনৰ আত্মাৰ এটা অংশ হেলাই চুৰি কৰে আৰু ইনফিনিটি নামেৰে জনাজাত এক শক্তিশালী সত্তাৰ সৃষ্টি কৰে। হেলাই বিশ্বব্ৰহ্মাণ্ডক ইনফিনিটিৰ হাতত এৰি দিওঁতে ইনফিনিটিয়ে আনকি অডিনৰ ওপৰতো নিয়ন্ত্ৰণ লাভ কৰিছিল। হেলাই এবাৰ থৰক হত্যা কৰিছিল যদিও তেওঁক হেলাৰ সেৱক দ্য ছাইলেণ্ট ৱানৰ বলিদানৰ দ্বাৰা পুনৰ জীৱিত কৰা হৈছিল। ইয়াৰ পিছত থৰক ৰক্ষা কৰিবলৈ হেলাক অডিনে হত্যা কৰে যদিও জীৱন আৰু মৃত্যুৰ প্ৰাকৃতিক ভাৰসাম্য পুনৰুদ্ধাৰ কৰিবলৈ থৰে পতিয়ন নিওৱাৰ বাবে পুনৰ অডিনে তেওঁক জীৱনদান কৰে। আন এবাৰ হেলাই থৰক বিচাৰি উলিয়াই হত্যা কৰিছিল যদিও ছিফে থৰৰ সলনি মৃত্যুবৰণ কৰাৰ প্ৰস্তাৱ দিয়াৰ পিছত তেওঁক পুনৰ জীৱিত কৰি তোলে।
হেলাই অলিম্পিয়ান মৃত্যুৰ দেৱতা প্লুটোৰ সৈতে দৈত্য মেনগগে হত্যা কৰা অডিনৰ আত্মাৰ অধিকাৰ দাবী কৰাৰ বাবে যুঁজ দিয়ে। ফলস্বৰূপে হেলাই অডিনক পুনৰ জীৱিত কৰি তোলে যাতে প্লুটোৱে তেওঁৰ আত্মাক দাবী কৰিব নোৱাৰে। ইয়াৰ পিছত হেলা ক্ৰমে থৰ আৰু অডিনৰ সন্মুখীন হয়। তাৰ পিছত তেওঁ লোকিৰ লগ লাগি দেৱতা বাল্ডাৰক হত্যা কৰি ৰাংনাৰক আনিবলৈ ষড়যন্ত্ৰ কৰে আৰু এছগাৰ্ড আক্ৰমণ কৰে। ইয়াৰ আগতে হেলাই লোকি আৰু তেওঁক ৰাংনাৰকৰ বিষয়ে ক'বলৈ ভ'লাৰ আত্মাক মাতি আনে আৰু এছগাৰ্ড আক্ৰমণ কৰিবলৈ দানৱৰ এটা সৈন্যবাহিনী সাজু কৰে। অৱশ্যে অডিনে বাল্ডাৰৰ মৃত্যু প্ৰতিহত কৰিবলৈ তেওঁৰ শক্তি ব্যৱহাৰ কৰে। পিছত এছগাৰ্ডিয়ানৰ মৃত্যু আৰু পুনৰুত্থানৰ পৰৱৰ্তী সময়ছোৱাত ছেলেষ্টিয়েলৰ সৈতে যুঁজ দিয়াৰ পিছত বাল্ডাৰক পুনৰুজ্জীৱিত কৰা হয়।
এই ঘটনাৰ পিছত হেলাই অ'লেৰাছ নামৰ অদ্বিতীয় যোদ্ধা এজনৰ বিৰুদ্ধে যুদ্ধত সহায় কৰিবলৈ ভেল্কিৰিসকলক মাতি পঠিয়াই আৰু আন ডিফেণ্ডাৰসকলৰ মুখামুখি হয়। হেলাই অনিচ্ছা স্বত্বেও অডিনৰ বিৰুদ্ধে লোকি আৰু টাইৰৰ ষড়যন্ত্ৰত যোগ দিবলৈ বাধ্য হয় আৰু পৃথিৱীৰ আন আন মৃত্যু-দেৱতাসকলৰ সৈতে এক মিত্ৰযোঁ‌ট বান্ধি তেওঁলোকৰ ৰাজ্যসমূহ একেলগ কৰি এখন সুবিশাল নৰকৰ সৃষ্টি কৰে। ফলস্বৰূপে, ডেমোগৰ্জ দ্য গড-ইটাৰে তেওঁলোক আটাইকে গ্ৰাস কৰে। কিন্তু ডেমোগৰ্জৰ পৰাজয়ৰ লগে লগে তেওঁলোক পুনৰ জীৱিত হৈ উঠে।
পিছলৈ হেলাই মেলেকিথৰ সৈতে মিত্ৰতা কৰি পৃথিৱীৰ নশ্বৰ লোকসমূহৰ আত্মাক হেল বা নৰকলৈ লৈ যায়। যেতিয়া হেলাই অডিনৰ আত্মা হস্তগত কৰিবলৈ এছগাৰ্ডত উপস্থিত হয় তেতিয়া থৰে তেওঁক সেই ঠাইৰ পৰা বিতাড়িত কৰে।
শক্তি আৰু ক্ষমতাসমূহ
হেলাক এছগাৰ্ডিয়ান হিচাপে শ্ৰেণীবদ্ধ কৰা হৈছে আৰু তেওঁৰ এজন এছগাৰ্ডিয়ানৰ শাৰীৰিক উচ্চতা আছে যদিও হেলা জোটানহেইমৰ দৈত্যৰ বংশধৰ। তেওঁৰ শৰীৰত দুয়োটা জাতিৰে গুণ আছে। এছগাৰ্ডিয়ান দেৱতাসকলৰ সচৰাচৰ গুণাগুণ যেনে অতিমানৱীয় শক্তি, গতি, সহনশীলতা, ক্ষিপ্ৰতা, প্ৰতিৰোধ আৰু স্থিৰতা আছে। সকলো এছগাৰ্ডিয়ানৰ দৰে হেলাৰো যাদুৰ প্ৰতিৰোধ ক্ষমতা আছে।
হেলাৰ বিভিন্ন ৰহস্যময় শক্তি আছে আৰু এইসমূহ তেওঁ প্ৰক্ষেপণ কৰি এছগাৰ্ডিয়ানসকলৰ বয়স বঢ়াব বা আনকি হত্যাও কৰিব পাৰে। হেলাই শূন্যত উপঙি থকাৰ লগতে ভ্ৰমৰ সৃষ্টি কৰিব পাৰে। ইয়াৰ লগতে তেওঁ ক’লাযাদুৰ ক্ষমতাও আছে। ‘হেণ্ড অফ গ্লোৰী’ নামৰ এক কৌশলৰ সহায়ত হেলাই আনকি এজন এছগাৰ্ডিয়ানকো হত্যা কৰিব পাৰে।
মৃত্যুৰ দেৱী হিচাপে তেওঁ এছগাৰ্ডিয়ান আৰু এছগাৰ্ডিয়ানসকলৰ যিকোনো উপাসকৰ আত্মা দাবী কৰিব পাৰে আৰু তেওঁলোকক হেল বা নিফলহেইমলৈ লৈ যাব পাৰে। ইয়াৰ লগতে হেলা নিমিষতে নখন পৃথিৱীৰ ভিতৰত প্ৰায় যিকোনো ঠাই ভ্ৰমণ কৰিবলৈ সক্ষম। হেলাৰ স্পৰ্শ নশ্বৰ লোকসকলৰ বাবে মাৰাত্মক আৰু তেওঁ হেল বা নৰকলৈ তেওঁলোকৰ আত্মা হৰণ কৰিবলৈ সক্ষম যদিও তেওঁ আকৰ্ষণীয় আত্মা নাপালে সাধাৰণতে নশ্বৰ নায়কসকলৰ আত্মা দাবী নকৰে। সাধাৰণতে কাৰোবাৰ আত্মা দাবী কৰাৰ আগতে ব্যক্তিজনৰ মৃত্যু হোৱালৈকে অপেক্ষা কৰিবলৈ হেলা ইচ্ছুক। কিন্তু তেওঁ এজন স্বাস্থ্যৱান মানুহ বা আনকি এছগাৰ্ডিয়ানকো এটা মাত্ৰ স্পৰ্শৰে হত্যা কৰিব পাৰে। ইয়াক কোৱা হয় 'মৃত্যুৰ স্পৰ্শ'। হেলাই জীৱিত এছগাৰ্ডিয়ানসকলক হত্যা কৰিবলৈ ভ্ৰমৰ শক্তিও ব্যৱহাৰ কৰিব পাৰে।
হেলাৰ হাতত সততে "নাইটছৰ্ড" দেখা পোৱা যায় আৰু তেওঁ এগৰাকী দক্ষ তৰোৱাল যোদ্ধা।
হেল আৰু নিফলহেইমত বাস কৰা সকলো মৃতক হেলাৰ অধীন। কিন্তু ভালহালাৰ মৃতকসকলৰ ওপৰত তেওঁৰ এই ক্ষমতা নৰজে।
তথ্য সংগ্ৰহ
শ্ৰেণী:কাল্পনিক চৰিত্ৰ শ্ৰেণী:মাৰ্ভেল কমিক্সৰ চৰিত্ৰ
ফাতিমা জিন্নাহ
পাকিস্তানৰ স্বাধীনতাৰ পাছত ফাতিমা জিন্নাহ পাকিস্তান ৱুমেনচ্ এচ'চিয়েচন (Pakistan Women's Association) নামৰ এটা সংগঠন গঠন কৰিছিল যিটো নতুনকৈ গঠন হোৱা পাকিস্তানত অনুপ্ৰবেশ কৰা নাৰী সকলৰ পুনৰ্বাসনৰ ক্ষেত্ৰত অগ্ৰণী ভূমিকা গ্ৰহণ কৰিছিল। ফাতিমা আছিল মহম্মদ আলি জিন্নাহৰ ঘনিষ্ঠ সঙ্গী। তেওঁৰ ১৯৫২ চনত লিয়াকত প্ৰশাসনৰ দ্বাৰা ৰেডিঅ'ৰ মাধ্যমেৰে দেশবাসীক কৰা সম্ভাষণক তীব্ৰ সমালোচনা কৰিছিল। ১৯৫৫ চনত তেওঁ 'মাই ব্ৰাদাৰ' নামৰ এখন কিতাপও লিখিছিল, পিছে কিছু বিতৰ্কৰ বাবে ৩২ বছৰ পাছত ১৯৮৭ চনত কিতাপখন প্ৰকাশ কৰা হৈছিল।
১৯৬৫ চনত ফাতিমা জিন্নাহ তেওঁৰ স্ব-আৰোপিত ৰাজনৈতিক অৱসৰৰ পৰা ৰাষ্ট্ৰপতি নিৰ্বাচনৰ বাবে ওলাই আহে, মিলিটাৰি আৰু একতন্ত্ৰবাদৰ নায়ক আয়ুব খানৰ বিৰূদ্ধে। বিভিন্ন ধৰণৰ অসুবিধা আৰু মিলিটাৰি হেঁচাৰ বিপৰীতে ফাতিমা পাকিস্তানৰ দুটা বৃহৎ ডাঙৰ চহৰ ঢাকা আৰু কৰাচীৰ পৰা ৰাষ্ট্ৰপতিৰ নিৰ্বাচনত জয়লাভ কৰে। আমেৰিকা যুক্তৰাষ্ট্ৰৰ প্ৰতিষ্ঠিত টাইম মেগাজিনে প্ৰকাশ কৰা তথ্যৰ পৰা জনা যায় যে নিৰ্বাচনৰ সময়ত ফাতিমা বিৰূদ্ধে আক্ৰমণৰ ষড়যন্ত্ৰ চলাইছিল আয়ুব খানে।